Guna jengkaut bersihkan pencemaran Sungai Kuang
Oleh MOHD YUNUS YAKKUB

31 Oktober 2020, 8:53 pm
SHAH ALAM – Aktiviti pembersihan pencemaran Sungai Kuang, Rawang dekat sini telah dijalankan oleh pihak kilang memproses plastik di sini hari ini.
Lembaga Urus Air Selangor (LUAS) berkata, pihak kilang menggunakan jengkaut bagi tujuan pembersihan selepas diarahkan oleh LUAS dan Majlis Perbandaran Selayang ( MPS ) .
Katanya, LUAS telah mengeluarkan Perintah Perlindungan Air di bawah Seksyen 122 Enakmen LUAS 1999 kepada pihak berkenaan berkenaan risiko dan ancaman kepada kualiti sumber air.
Sementara MPS telah mengeluarkan Notis Kacau Ganggu untuk tujuan tersebut.
“Pihak kilang masih lagi dalam tindakan pembersihan menggunakan jengkaut sebelum terpaksa dihentikan kerana hujan.
“Pembersihan akan disambung sebaik hujan berhenti setakat pukul 4.30 petang tadi,” katanya dalam kenyataan di sini hari ini.

Menurut LUAS, pensampelan bau dilakukan di tiga lokasi antaranya berhampiran Keretapi Tanah Melayu Berhad, Kampung Sungai Gombak; Temu, Kuang dan Jambatan Sungai Kundang.
Ujarnya, ban sementara telah dibina LUAS bagi mengelakkan aliran pencemaran terus mengalir ke Hulu Sungai Kuang dan telah meletakkan lima beg activated carbon (AC) di kawasan berhampiran lokasi kebakaran.
“Air Selangor pula telah meletakkan satu tan beg AC di Hulu Sungai Kuang.
“Pemantauan akan diteruskan bagi memastikan tiada pencemaran bau berlaku di Sungai Selangor hingga menyebabkan henti tugas LRA,” katanya.
Terdahulu, Kosmo! melaporkan kebakaran sebuah kilang memproses plastik di Jalan Kampung Orang Asli Kuang, Rawang di sini mengakibatkan pencemaran Sungai Kuang, malam tadi. – K! ONLINE


Banglo hampir musnah dijilat api
Oleh KOSMO!

31 Oktober 2020, 8:04 pm
Oleh MOHAMAD FAHD RAHMAT
KLUANG – Sebuah rumah banglo hampir musnah dalam kejadian kebakaran yang bermula di salah satu bilik tidur rumah tiga tingkat di Taman Sri Kluang di sini petang tadi.
Menurut kenyataan Jabatan Bomba dan Penyelamat Negeri Johor, kebakaran itu menyebabkan hampir 40 peratus daripada rumah itu dijilat api dan tidak membabitkan mangsa.
“Pusat Gerakan Operasi (PGO) Negeri Johor menerima panggilan kecemasan kebakaran rumah melalui talian MERS999 pada pukul 3.03 petang beralamat di Jalan 3/16, Taman Sri Kluang, Kluang, Johor.
“Satu jentera FRT, satu jentera LFRT dan satu jentera EMRS dari Balai Bomba dan Penyelamat (BBP) Kluang dengan kekuatan seramai empat belas 14 orang anggota telah dihantar ke tempat kejadian.
“Komander Operasi diketuai oleh Penolong Kanan Penguasa Bomba Akob Sidek. Menurut komander operasi, Setibanya Pasukan Keluaran Operasi (PKO) di tempat kejadian didapati benar berlaku kebakaran melibatkan sebuah rumah tiga tingkat jenis kekal berkeluasan 38 x 50 kaki persegi,” katanya.

Menurut kenyataan itu lagi, kebakaran bermula di sebuah bilik di tingkat dua rumah tersebut.
“Tindakan operasi pemadaman menggunakan dua aliran 300 kaki tiga nozel sumber air dari tangki pam jentera.
“Punca kebakaran serta anggaran kerugian masih di dalam siasatan. Operasi ditamatkan pada 4.49 petang.” katanya. – K! ONLINE


Warga emas rentung dalam kereta anak
Oleh KOSMO!

31 Oktober 2020, 8:57 pm
Oleh DIYANATUL ATIQAH ZAKARYA
MELAKA – Seorang lelaki warga emas ditemui rentung di dalam kereta anaknya dipercayai membunuh diri akibat tekanan mental di Taman Malim Jaya di sini hari ini.
Dalam kejadian kira-kira pukul 2.30 petang itu, mangsa, Lai Hee Miow, 65, ditemui rentung di tempat duduk penumpang hadapan oleh sepasukan bomba dari Balai Bomba dan Penyelamat Melaka Tengah yang memadam kebakaran.
Ketua Polis Daerah Melaka Tengah, Asisten Komisioner Afzanizar Ahmad berkata, sebelum kejadian anak perempuan mangsa telah pulang ke rumah kira-kira pukul 1.45 petang dan melihat bapanya duduk di dalam kereta tersebut dalam keadaan gembira dan tidak mengesyaki apa-apa.
“Pada pukul kira-kira 2.30 petang semasa ahli keluarga si mati berada di dalam rumah, mereka terdengar suara jiran menjerit ada kebakaran dan melihat orang ramai cuba memadamkan api.
“Ahli keluarga si mati mengesahkan warga emas itu tidak merokok dan tidak mengambil dadah, namun sejak kebelakangan ini mangsa berulang kali memberitahu ingin mati kerana tidak tahan dengan penyakit mental dihidapi,” katanya ketika dihubungi di sini hari ini.

Mengulas lanjut, Afzanizar berkata, ahli keluarga turut memaklumkan si mati sedang mendapatkan rawatan mental di Hospital Pantai sejak 2017 dan sepatutnya pemeriksaan lanjut dilakukan pada Jun.
“Mangsa bagaimanapun tidak mahu membuat pemeriksaan dan enggan mengambil ubat mental yang diberikan doktor.
“Mayat mangsa telah dihantar ke Hospital Melaka untuk bedah siasat dan setakat ini kes diklasifikasikan sebagai mati mengejut,” katanya. – K! ONLINE


3 premis JPN Negeri Sembilan ditutup
Oleh MOHD RASDAN AHMAD

31 Oktober 2020, 8:09 pm
PETALING JAYA – Tiga premis Jabatan Pendidikan Negeri Sembilan terpaksa ditutup akibat terdapat jangkitan wabak Covid-19 yang melibatkan beberapa orang pegawai dan anggota jabatan tersebut.
Kementerian Pendidikan Malaysia (KPM) melalui satu kenyataan yang dikeluarkan hari ini berkata, tiga premis tersebut adalah termasuk Sektor Pembelajaran dan Unit Hal Ehwal Murid di Sekolah Kebangsaan Rahang.
“Dua lagi premis adalah Unit Pambangunan Bakat Murid dan Sektor Pendidikan Islam di Kompleks Ko-kurikulum serta Pusat Ko-kurikulum Kem Hassan Basri di Batu Kikir, Kuala Pilah.
“Ke semua premis tersebut ditutup bermula 30 Oktober sehingga 12 November 2020,” jelas kenyataan tersebut hari ini.
Tambah kenyataan itu lagi, keselamatan warga KPM dan pelanggannya adalah sentiasa menjadi keutamaan, sehubungan itu segala urusan yang melibatkan orang awam adalah dihentikan sepanjang tempoh penutupan ini.
“Segala kesulitan yang timbul dari penutupan ini adalah dikesali,” jelas kenyataan itu. – K! ONLINE


Sejuta penduduk Filipina mula dipindahkan
Oleh KOSMO!

31 Oktober 2020, 9:44 pm
MANILA – Kerajaan Filipina mula memindahkan hampir sejuta penduduk daripada kediaman mereka hari ini apabila Taufan Goni sedang menuju ke arah negara itu.
Pihak berkuasa mengeluarkan amaran kehadiran angin dan banjir di tahap paling bahaya.
Taufan Goni dijangka melanda Kepulauan Catanduanes pagi esok dengan kelajuan angin mencecah 250 kilometer sejam sebelum melintasi pulau utama di Luzon, lapor jabatan kaji cuaca tempatan.
Taufan Goni muncul seminggu selepas Taufan Molave melanda wilayah kepulauan yang sering terdedah kepada bencana alam itu.
Taufan Molave mengorbankan 22 mangsa dan menenggelamkan kampung di tanah rendah sebelum beralih ke Laut China Selatan dan menuju ke Vietnam.
“Kami akan berhadapan dengan angin kencang yang meningkatkan kemungkinan banjir besar dan kejadian tanah runtuh,” kata jurucakap Majlis Pengurusan Pembendungan Bencana Alam Kebangsaan, Mark Timbal kepada saluran penyiaran tempatan, ABS-CBN.

“Ombak besar dijangka akan berlaku di perairan pantai timur kami. Kami sedang memantau gunung berapi Mayon dan Taal untuk sebarang kemungkinan banjir lumpur terjadi,” katanya.
Ketua Pertahanan Awam, Ricardo Jalad berkata, hampir sejuta penduduk diarahkan meninggalkan rumah mereka di wilayah Bicol termasuk bahagian selatan wilayah Luzon dan Catanduanes.
Pihak berkuasa pada hari ini sibuk menguruskan kenderaan penyelamat, pasukan bantuan kecemasan dan bahan keperluan asas sebagai persiapan menghadapi Taufan Goni.
Angin kencang dan hujan lebat dijangka menjadi punca banjir dan tanah runtuh di kawasan yang memiliki lebih 20 juta penduduk, lapor perkhidmatan kaji cuaca.
Jalad berkata, terdapat juga risiko tinggi kemunculan ombak besar melebihi ketinggian tiga meter di sepanjang perairan. – AFP


Sri Lanka pulangkan sampah dari Britain
Oleh KOSMO!

31 Oktober 2020, 7:26 pm
COLOMBO – Pihak berkuasa Sri Lanka kini dalam proses menghantar semula 242 kontena berisi bahan buangan berbahaya termasuk bahagian anggota badan manusia dari rumah mayat kembali ke Britain hari ini.
Penghantaran semula tersebut berjaya direalisasikan selepas kumpulan aktivis alam sekitar negara itu memenangi perbicaraan di mahkamah yang memakan masa dua tahun sejak 2018.
Sejak beberapa tahun lalu, segelintir negara Asia mula bertindak balas terhadap perbuatan negara-negara maju yang sengaja mengirimkan sisa buangan mereka ke negara-negara miskin dan membangun dengan menghantar semula bahan buangan berkenaan ke negara asal.
Ia merupakan langkah drastik bagi mencegah negara Asia menjadi tapak pembuangan sampah dunia.
Jurucakap Jabatan Kastam Sri Lanka, Suni Jayaratne berkata, sebanyak 20 kontena mengandungi bahan buangan perubatan termasuk anggota badan manusia dari rumah mayat telah dipunggah ke dalam kapal MV Texas Triumph kelmarin, manakala 65 kontena lagi akan dihantar dalam tempoh seminggu.
“Baki kontena akan dihantar pulang ke Britain sebaik sahaja terdapat laluan yang boleh digunakan,” katanya.

Dua minggu lalu, mahkamah rayuan Sri Lanka telah mengarahkan pemulangan semula bahan buangan biologi daripada hospital serta bertan-tan plastik import sebagai respon terhadap pencerobohan peraturan penghantaran tempatan dan antarabangsa.
Barang buangan import itu tiba di Sri Lanka sejak September 2017 hingga Januari 2018.
Pusat Keadilan Alam Sekitar (CEJ) telah membuat petisyen kepada mahkamah agar kerajaan Sri Lanka tidak menerima kontena berisi sampah-sarap itu.
Pihak kastam tidak mendedahkan kandungan bahan buangan itu tetapi sumber memberitahu ia termasuk permaidani, kain pembalut dan anggota badan manusia dari rumah mayat.
Pada bulan September tahun ini, sebanyak 235,868 kilogram (kg) bahan buangan telah dibahagikan kepada 21 kontena untuk dihantar balik ke Britain selepas negara itu bersetuju menerima kembali sampah mereka.
Pihak berkuasa tempatan menemui bahan buangan baharu itu selepas tindakan undang-undang diambil untuk 242 kontena terdahulu yang disimpan di pelabuhan Colombo iaitu lokasi bebas cukai berdekatan ibu negara.
Pihak berkuasa kastam Sri Lanka bertegas, kontena yang dibawa masuk ke negara itu adalah melanggar undang-undang antarabangsa di bawah kesalahan mengirim bahan buangan berbahaya termasuk plastik.
Selain Sri Lanka, negara seperti Malaysia, Filipina dan Indonesia turut mengambil langkah serupa dengan menghantar semula bahan buangan kepada negara asal yang mengirimnya. – AFP


MFL akan kemas kini Liga Premier 2021
Oleh MUHAMMAD ZUHAILY BADLISHAH

31 Oktober 2020, 7:57 pm
KUALA LUMPUR – Liga Bola Sepak Malaysia (MFL) akan mengemas kini kedudukan pasukan Liga Premier selepas Felda United dan Universiti Kebangsaan Malaysia (UKM) FC tidak dibenarkan mengambil bahagian dalam saingan Liga Malaysia (Liga M) musim 2021.
Ketua Pegawai Eksekutif MFL, Datuk Ab. Ghani Hassan menjelaskan perkara berkenaan selepas Persatuan Bola Sepak Malaysia (FAM) memaklumkan kedua-dua pasukan itu gagal dalam proses penswastaan kelab bola sepak (FC) bersyarikat.
Ia selepas FAM mendapati kewangan pelabur baharu Felda United dan UKM FC tidak kukuh untuk menampung kos pengendalian pasukan bagi menjamin kebajikan pemain serta pegawai agar masalah gaji tidak berlaku pada saingan musim depan.
“Ada 10 pasukan Liga Premier termasuk empat pasukan feeder iaitu Terengganu FC II, Johor Darul Ta’zim II, Kelantan, Kuching FA, Kelantan United, Sarawak United, Negeri Sembilan, Perak II, Selangor 2 dan PDRM yang tersingkir daripada Liga Super musim ini.
“MFL akan mengemas kini semula kedudukan Liga Premier musim depan dan memaklumkan perkembangan selajutnya selepas ini,” kata Ab. Ghani dalam satu kenyataan hari ini.
Dalam perkembangan sama, Ab. Ghani mengesahkan bahawa Felda United dan UKM tidak dibenarkan mengambil bahagian dalam mana-mana liga anjuran MFL musim depan termasuk Liga Super dan Liga Premier.

“MFL telah dimaklumkan berkenaan perkara ini dalam Mesyuarat Ahli Lembaga Pengarah MFL ke-23 baru-baru ini di mana ia bincang secara teliti berkenaan status Felda United dan UKM FC.
“Justeru, Ahli Lembaga Pengarah MFL menolak keputusan Felda United dan UKM FC selepas meneliti semua dokumen daripada pihak yang berminat membeli kedua-dua pasukan itu,” jelasnya. – K! ONLINE


Seorang lagi lelaki diberkas
Oleh KOSMO!

31 Oktober 2020, 6:40 pm
Oleh NUR SHARIEZA ISMAIL
SEPANG – Polis berjaya memberkas seorang lagi lelaki dipercayai suspek kes pembunuhan mangsa yang mayatnya ditemui rentung di dalam sebuah kenderaan utiliti sukan (SUV) jenis Toyota Harrier di Kota Warisan pada Rabu lalu.
Ketua Polis Daerah Sepang, Asisten Komisioner Wan Kamarul Azran Wan Yusof berkata, lelaki berusia 24 tahun yang bekerja sebagai buruh binaan itu diberkas di Batu Caves, Selangor semalam.
“Suspek yang ditahan merupakan rakan mangsa dan direman selama tujuh hari hingga 6 November bagi membantu siasatan mengikut Seksyen 302 Kanun Keseksaan,” katanya dalam satu kenyataan di sini hari ini.
Kosmo! hari ini melaporkan dua lelaki berusia 37 dan 42 tahun yang bekerja sebagai kontraktor telah ditangkap polis secara berasingan sekitar Lembah Klang.
Seorang daripada suspek yang berusia 42 tahun diberkas ketika menerima rawatan di Hospital Kuala  Lumpur kerana kecederaan akibat melecur.

Difahamkan, lelaki berusia 37 tahun pula ditangkap di rumahnya di Klang, Selangor.
Tangkapan ke atas dua suspek itu dibuat selepas polis pergi ke rumah pemilik  SUV tersebut di  Subang Jaya.
Menurut sumber, punca kematian mangsa akibat serangan bukannya kebakaran.
“Suspek dipercayai sengaja membakar mangsa bagi melupuskan bukti selepas membunuh lelaki itu,” katanya.
Mangsa yang telah berkahwin dipercayai dibunuh di lokasi lain sebelum mayatnya dibakar. – K! ONLINE


MPN sokong pengeluaran akaun 1 KWSP
Oleh ZULKIFLI MANZOR

31 Oktober 2020, 6:05 pm
PETALING JAYA – Majlis Profesor Negara (MPN) menyokong cadangan pencarum dibenarkan mengeluarkan RM5,000 hingga RM10,000 secara ‘one-off’ daripada akuan 1 Kumpulan Wang Simpanan Pekerja (KWSP) mereka.
MPN dalam satu kenyataan media berkata, cadangan itu sepatutnya diterima kerajaan bagi membantu rakyat yang sedang berhadapan kesulitan akibat wabak Covid-19.
“Betul simpanan KWSP adalah untuk hari tua, tetapi tidak salah jika ia digunakan sedikit oleh rakyat semasa mereka susah.
“Semasa ekonomi pulih pada masa depan, minta mereka meningkatkan semula caruman yang telah dikeluarkan menerusi ‘one-off’ ini,” kata kenyataan itu hari ini.
Terdahulu, MPN menegaskan, pendekatan negara dalam pembangunan ekonomi seperti pada masa lalu sudah tidak relevan dalam keadaan pandemik Covid-19.
Jelas MPN, pergantungan kepada pelaburan asing tidak lagi boleh menjadi sandaran utama kerana hampir semua negara di dunia terkesan dengan wabak itu.

Menurut MPN, pembuat polisi ekonomi perlu memikirkan cara bagaimana untuk meningkatkan pelaburan dalam negara dan aliran tunai dalam negara bergerak lancar.
Kata MPN, negara memerlukan rakyat mempunyai kuasa beli yang tinggi untuk mengekalkan sektor ekonomi terus berkembang dan pembuangan pekerja dapat diberhentikan.
Tambah MPN, kemudahan tunai amat diperlukan untuk mereka yang terjejas memulakan kembali kegiatan bagi meneruskan kehidupan.
“Kerajaan perlu berjiwa besar dengan meniliti dan memperhalusi setiap cadangan dan idea tanpa mengira latar belakang politik.
“Fenomena luar biasa menuntut polisi dan kebijakan luar biasa. Kepentingan dan kesejahteraan rakyat mesti diutamakan. Itu norma baharu amalan kita,” kata MPN.
MPN seterusnya menerangkan, jumlah pencarum yang mahu mengeluarkan dalam akaun 1 KWSP mungkin kurang berbanding mereka yang mengambil Skim i-Lestari dan jumlah dijangka dikeluarkan bawah RM60 billion.
Kata MPN, KWSP baru-baru ini mengumumkan jumlah aset dilabur mereka sebanyak RM929.64 billion pada 30 Jun 2020 di mana 49.2 peratus pelaburan adalah dalam bentuk bon.
“Jumlah keuntungan yang dilaporkan oleh KWSP bagi tiga bulan Suku ke-2 2020 ialah sebanyak RM15.12 bilion.
“Sekiranya cadangan ini dilaksanakan, KWSP tidak akan memberi tekanan ke atas pasaran bon tempatan,” kata MPN lagi. – K! ONLINE


Bajet 2021 – Ketepikan perbezaan politik
Oleh MOHD RASDAN AHMAD

31 Oktober 2020, 4:58 pm
PETALING JAYA – Perdana Menteri, Tan Sri Muhyiddin Yasin berharap semua Ahli Parlimen dapat mengetepikan perbezaan politik untuk memastikan Bajet 2021 yang akan dibentangkan di Dewan Rakyat diluluskan demi kepentingan rakyat dan negara.
Beliau menyeru kepada semua Ahli Parlimen agar meletakkan kepentingan rakyat mengatasi segala kepentingan lain.
“Satu bentuk persefahaman boleh dirangka dalam kalangan Ahli-Ahli Parlimen untuk membolehkan Bajet 2021 diluluskan dengan sokongan Ahli Parlimen kerajaan dan pembangkang.
“Saya memberi jaminan bahawa kerajaan Perikatan Nasional (PN) akan terus mencari jalan terbaik untuk mengurus krisis besar yang sedang kita hadapi pada masa ini.
“Matlamat kita hanyalah satu iaitu untuk menang dalam melawan Covid-19 dan memastikan keselamatan serta kebajikan rakyat sentiasa terbela,” katanya ketika menyampaikan perutusan khas situasi semasa Covid-19 secara langsung melalui Facebook sebentar tadi.
Beliau turut memberi jaminan bahawa Bajet 2021 yang bakal dibentangkan pada 6 November ini akan menyediakan pelbagai peruntukan kepada agensi kerajaan, bantuan kepada rakyat jelata dan insentif kepada sektor korporat, industri dan perniagaan dalam menghadapi Covid-19 dan memulihkan ekonomi negara.

Tambah Muhyiddin, dalam bajet yang akan dibentangkan nanti, kerajaan akan mengumumkan inisiatif-inisiatif yang bakal meringankan beban yang ditanggung oleh rakyat dalam menghadapi zaman sukar ketika ini.
Beliau memberitahu, dalam mengurus gelombang ketiga Covid-19 pada waktu ini, kerajaan cuba sedaya-upaya untuk mengelakkan kesan yang terlalu buruk ke atas ekonomi negara yang boleh memberikan kesan negatif kepada kehidupan ekonomi rakyat.
“Saya tahu ramai rakyat yang sedang menderita kerana kehilangan pekerjaan dan sumber pendapatan akibat penularan Covid-19. Banyak perniagaan yang terpaksa ditutup. Lebih 800 ribu orang telah kehilangan pekerjaan, saya mendengar rintihan saudara dan saudari sekalian,” jelasnya.-K!ONLINE


Selangor paling tinggi beli belah secara dalam talian tahun lalu
Oleh KOSMO!

31 Oktober 2020, 5:57 pm
Oleh MOHD. HUSNI MOHD. NOOR
PUTRAJAYA – Rakyat Selangor paling ramai berbelanja menerusi platform e-dagang atau portal beli belah dalam talian sepanjang tahun lalu diikuti Johor, Pulau Pinang, Perak dan Kuala Lumpur.
Data itu diperoleh menerusi statistik pembelian dalam talian oleh isi rumah pada tahun 2019 yang dikongsi Jabatan Perangkaan Malaysia di laman sosial mereka, hari ini.
Statistik itu diperoleh hasil tinjauan yang dilakukan terhadap lapan juta isi rumah di seluruh negara, tahun lalu.
Data yang diperoleh menunjukkan seramai 2.22 juta isi rumah dari Selangor berbelanja menerusi platform e-dagang sepanjang tahun lalu diikuti Johor (984,000 isi rumah), Pulau Pinang (736,000 isi rumah), Perak (712,000 isi rumah) dan Kuala Lumpur (648,000 isi rumah).
Ia kemudian diikuti Sabah, Sarawak, Melaka, Pahang, Terengganu, Negeri Sembilan, Kelantan, Kedah, Putrajaya, Perlis dan Labuan.

Bagi perbelanjaan mengikut kaum pula, kaum Bumiputera mendahului perbelanjaan paling tinggi iaitu seramai 4.69 juta isi rumah atau 58.7 peratus diikuti Cina (2.09 juta isi rumah), India (680,000 isi rumah) dan lain-lain (528,000 isi rumah).
Berdasarkan dapatan tinjauan sama, pakaian dan kasut adalah antara barangan popular dibeli rakyat Malaysia menerusi platform e-dagang atau portal beli belah dalam talian sepanjang tahun lalu.
Seramai 744,000 isi rumah di seluruh negara membeli pakaian dan kasut sepanjang tahun lalu.
Ia diikuti pelbagai barangan dan perkhidmatan; hiasan, perkakasan dan penyelenggaraan isi rumah, dan komunikasi.
Jabatan Perangkaan Malaysia turut memaklumkan, isi rumah yang membuat perbelanjaan ke atas barangan dan perkhidmatan menerusi platform e-dagang meningkat daripada 11.3 peratus pada 2016 kepada 23.3 peratus pada tahun lalu. – K! ONLINE


14 individu leka berhibur dikompaun langgar SOP PKPB
Oleh KOSMO!

31 Oktober 2020, 6:44 pm
Oleh IVAN AMIRUL
KOTA KINABALU – Seramai 14 individu sedang leka berhibur sambil meminum minuman keras dikompaun ekoran didapati melanggar Perintah Kawalan Pergerakan Bersyarat (PKPB) di sebuah kelab malam mewah terletak di Asia City malam tadi.
Dalam operasi sekitar pukul 11.30 malam itu, semua individu yang ditahan terdiri dari 11 lelaki dan tiga wanita berusia antara 23 sehingga 56 tahun.
Ketua Polis Daerah Kota Kinabalu, Asisten Komisioner Habibi Majinji berkata, operasi dilaksanakan pasukan Bahagian Anti Maksiat, Perjudian dan Kongsi Gelap (D7) Ibu Pejabat Polis Kontijen (IPK) Sabah dan D7 Ibu Pejabat Polis Daerah (IPD) Kota Kinabalu yang menjalankan pemantauan Op Covid-19.
“Ketika serbuan, pihaknya mendapati premis berkenaan sedang beroperasi dengan terdapat sekumpulan individu sedang berhibur di dalam kelab malam terbabit.
“Pemeriksaan mendapati mereka didapati ingkar prosedur operasi standard (SOP) PKPB.

“Semua individu berkenaan dikenakan kompaun berikutan melakukan kesalahan mengikut Peraturan-Peraturan Pencegahan dan Pengawalan Penyakit Berjangkit (No 8), Peraturan 10 dan boleh dihukum mengikut Peraturan 11 dan dikenakan kompaun,” katanya dalam satu kenyataan hari ini.
Habibi berkata, tahap pematuhan masyarakat ke atas SOP yang ditetapkan Kementerian Kesihatan Malaysia (KKM) adalah penentu kejayaan PKPB.
Menurut beliau, mana-mana individu yang melakukan kesalahan mengikut Akta Pencegahan Dan Pengawalan Penyakit Berjangkit 1988 (Akta 342) boleh dikenakan hukuman penjara tidak melebihi dua tahun atau denda atau kedua-duanya sekali, bagi kesalahan pertama.
“Bagi kesalahan kedua, pesalah boleh dipenjarakan tidak melebihi lima tahun atau didenda atau kedua-duanya.
“Manakala kesalahan yang berterusan, pesalah boleh didenda tidak melebihi RM200 bagi tiap-tiap hari kesalahan itu dilakukan,” katanya. – K! ONLINE


Warga emas maut dalam kemalangan
31 Oktober 2020, 6:12 pm
PETALING JAYA – Penunggang motosikal warga emas maut setelah bertembung dengan sebuah lori di Jalan Sentul Link menghala ke Jalan Sultan Iskandar pagi tadi.
Kejadian berlaku pukul 11.50 pagi dan mangsa meninggal dunia di tempat kejadian kerana cedera parah di bahagian kepala.
Ketua Jabatan Siasatan dan Penguatkuasaan Trafik (KJSPT) Kuala Lumpur Asisten Komisioner Zulkefly Yahya berkata, kejadian berlaku apabila lori jenis Road Sweeper milik syarikat Alam Flora tersebut sedang melakukan kerja-kerja pembersihan.
“Pemandu lori itu yang berusia 59 tahun sedang memandu perlahan menghala ke Jalan Sultan Iskandar.
“Mangsa berusia 67 tahun menunggang motosikal jenis Honda C100B merempuh bahagian belakang kanan lori tersebut,” katanya dalam satu kenyataan di sini hari ini.
Tambahnya, lokasi kejadian adalah jalan bandaran dengan satu lorong sehala menghala ke Jalan Sultan Iskandar.

Mengulas lanjut, Zulkefly berkata, mangsa maut di tempat kejadian kerana kecederaan parah di bahagian kepala akibat rempuhan tersebut.
“Mayat mangsa dibawa ke Pusat Perubatan Universiti Kebangsaan Malaysia (PPUKM) untuk bedah siasat.
“Bedah siasat akan dijalankan setelah keputusan ujian Covid-19 ke atas mangsa diperoleh,” ujarnya. – K! ONLINE


PRK Batu Sapi, PRN Sarawak tidak dapat dielakkan – PM
Oleh MOHD RASDAN AHMAD

31 Oktober 2020, 5:29 pm
PETALING JAYA – Pilihan Raya Kecil (PRK) Parlimen Batu Sapi dan Pilihan Raya Negeri (PRN) Sarawak tidak dapat dielakkan dan hanya boleh ditangguhkan jika kerajaan mengisytiharkan darurat berikutan penularan Covid-19 yang semakin meningkat ketika ini.
Perdana Menteri, Tan Sri Muhyiddin Yassin berkata, ini kerana menurut Fasal 1 Perkara 54 Perlembagaan Persekutuan, pilihan raya mesti diadakan dalam tempoh 60 hari selepas terdapat kekosongan bagi sesuatu kerusi Parlimen.
Jelas beliau, Fasal 4 Perkara 21 Perlembagaan Negeri Sarawak juga memperuntukkan pilihan raya negeri hendaklah diadakan dalam tempoh 60 hari dari tarikh pembubaran Dewan Undangan Negeri.
“Dalam Sidang Khas Majlis Keselamatan Negara yang saya pengerusikan hari ini, Setiausaha Suruhanjaya Pilihan Raya (SPR) memaklumkan ramai petugas pilihan raya menyatakan rasa bimbang untuk bertugas di PRK Batu Sapi nanti kerana takut terkena jangkitan Covid-19.
“Ketua Pengarah Kesihatan Malaysia juga melaporkan jika PRN Sarawak terpaksa diadakan, beliau bimbang akan keadaan di kawasan-kawasan pedalaman Sarawak yang tidak mempunyai kemudahan kesihatan yang lengkap apakah akan mampu menampung peningkatan kes-kes positif Covid-19 yang berkemungkinan naik secara mendadak selepas pilihan raya.
“Keupayaan frontliners dan logistik kesihatan juga akan menjadi semakin terkekang dengan keadaan geografi Sarawak yang luas dan sesetengah kawasan amat sukar untuk diakses,” katanya ketika menyampaikan perutusan khas situasi semasa Covid-19 secara langsung melalui Facebook sebentar tadi.

Jelas Muhyiddin, kerajaan perlu mengambil kira kos tambahan yang akan ditanggung dan kos ke atas ekonomi jika penularan jangkitan Covid-19 berlaku dengan mendadak selepas diadakan pilihan raya.
Muhyiddin menambah, ada juga pihak mencadangkan kepada kerajaan supaya memperketatkan prosedur operasi standard (SOP) pilihan raya.
“Ya, boleh. Saya akan teliti SOP yang disediakan oleh SPR untuk PRK Batu Sapi dan PRN Sarawak. Cuma saya tahu banyak kekangan yang dihadapi oleh SPR untuk menggubal satu SOP yang benar-benar berkesan dalam memastikan tiada jangkitan langsung semasa pilihanraya diadakan.
“Antaranya ialah kekangan untuk menghalang pergerakan pengundi di kawasan merah untuk keluar mengundi kerana mereka ada hak untuk mengundi di sisi Perlembagaan.
“Batu Sapi adalah kawasan merah. Kita minta penduduk Batu Sapi supaya duduk di rumah tetapi oleh kerana ada pilihan raya mereka terpaksa keluar beramai-ramai untuk mengundi. Mungkin peratusan keluar mengundi akan menjadi rendah tetapi itulah demokrasi.
“Begitu juga pergerakan pengundi dari kawasan merah ke kawasan hijau juga tidak dapat dihalang. Cuba saudara dan saudari bayangkan. Kuching sekarang adalah kawasan merah yang mencatatkan lebih 70 kes Covid-19,” ujarnya. – K! ONLINE


Pelajar Malaysia dibunuh di Taiwan
Oleh KOSMO!

31 Oktober 2020, 6:42 pm
TAIPEI – Keluarga mangsa bunuh di Taiwan yang merupakan warganegara Malaysia akan berlepas ke negara itu selepas dibenarkan berbuat demikian oleh pihak berkuasa dengan memakai pakaian perlindungan diri, lapor agensi berita tempatan CNA.
Timbalan Menteri Dalam Negeri, Chen Tsung-yen berkata, mereka tidak diwajibkan untuk menjalani kuarantin selama 14 hari sebaik tiba di negara itu berikutan telah memakai sut pelindung diri.
“Mereka masih lagi perlu memakai pelitup muka setiap masa apabila berada di tempat awam dan diarahkan supaya menjalani ujian saringan Covid-19 tiga hari sekali,” katanya.
Sementara itu, mangsa yang dikenali dengan nama keluarga Chung, berumur 24 tahun merupakan seorang pelajar di Universiti Kristian Chang Jung di Selatan Tainan ditemui mati di dalam hutan di daerah Alian.
Menurut Ketua Polis Bandar Tainan, Yang Ching-yu, mangsa diculik seorang lelaki berhampiran kampus pelajar itu sekitar pukul 8 malam Rabu lalu, iaitu lokasi terakhir dia dilihat masih hidup.
“Pihak berkuasa berjaya menahan suspek yang dikenali sebagai Liang berumur 28 tahun selepas menemui sebuah kereta yang terdapat kesan darah dan beg berisi pakaian dalam wanita.

“Selepas disoal siasat, suspek mengaku menjerut leher mangsa dengan seutas tali sebelum mencampakkan mayatnya di kawasan lereng bukit di bandar Kaohsiung,” katanya.
Berdasarkan siasatan polis, mangsa didapati tidak mengenali suspek dipercayai sering memburu wanita yang berjalan sendirian di kawasan sunyi berhampiran landasan kereta api.
Ching-yu berkata, suspek mengaku menculik mangsa bertujuan untuk merogol pelajar berkenaan.
Kes berkenaan telah diserahkan ke Pejabat Pendakwa Raya Daerah Ciaotou untuk siasatan lanjut. – Agensi


1,000 kes pulih, 659 kes positif
Oleh KOSMO!

31 Oktober 2020, 6:09 pm
Oleh SITI A’ISYAH SUKAIMI
PUTRAJAYA – Kes sembuh daripada Covid-19 sekali lagi mengatasi kes baharu selepas merekodkan 1,000 kes berbanding 659 kes positif.
Ini menjadikan jumlah kes pulih paling tinggi pernah direkodkan sejak permulaan pandemik di negara ini.
Angka itu menjadikan jumlah kes sembuh sebanyak 21,248 atau 67.3 peratus daripada keseluruhan kes.
Ketua Pengarah Kesihatan, Tan Sri Dr. Noor Hisham Abdullah berkata, jumlah keseluruhan kes positif mencecah 31,548 termasuk kes-kes daripada kluster sedia ada.
“Daripada jumlah itu, 658 adalah kes penularan tempatan manakala satu kes import,” katanya.

Noor Hisham berkata, tiada pertambahan kes kematian berkaitan Covid-19 dilaporkan menjadikan jumlah keseluruhan kes kematian kekal 249. – K! ONLINE


APMM usir bot nelayan Indonesia
Oleh KOSMO!

31 Oktober 2020, 6:38 pm
Oleh SHAMSUL KAMAL AMARUDIN
LUMUT – Agensi Penguatkuasaan Maritim Malaysia (APMM) Perak mengusir sebuah bot nelayan Indonesia yang menceroboh perairan negara di sekitar 20.8 batu nautika barat laut Pulau Jarak kelmarin.
Pengarah APMM Perak, Kepten Maritim Shahrizan Raman berkata, kehadiran bot nelayan tradisional Indonesia itu dikesan oleh pesawat udara Maritim Malaysia AS365 N3 pada pukul 1.56 tengah hari semasa rondaan dan pemantauan udara Op Benteng di perairan Selat Melaka.
“Maklumat pengesanan telah disampaikan kepada Kapal Maritim (KM) Gagah yang juga dalam tugasan Op Benteng di Sektor 4 dan terus menghala ke lokasi bagi melakukan pengusiran secara membayangi (shadowing) bot nelayan Indonesia itu keluar dari perairan Malaysia,” katanya dalam satu kenyataan di sini hari ini.
Shahrizan berkata, APMM akan terus meningkatkan pemantauan dan memperkukuh sempadan perairan negara khususnya melalui Op Benteng Laut dalam mengekang kemasukan pendatang asing tanpa izin (PATI) dan jenayah rentas sempadan.
Beliau meminta orang awam dan komuniti maritim sama-sama bertanggungjawab dan bekerjasama membanteras aktiviti jenayah dan kemasukan PATI dengan menyalurkan maklumat yang membabitkan tekong, ejen serta tali barut ke talian bebas tol 011- 6251 1123 atau talian Pusat Operasi Maritim Negeri Perak 05-6838737.  – K! ONLINE


Parlimen bersidang 26 hari bermula 2 November
Oleh NUR HUDA MUSA

31 Oktober 2020, 4:09 pm
PETALING JAYA – Sidang Parlimen yang lebih menjurus kepada belanjawan 2021 akan dibentangkan bermula 2 November nanti.
Mesyuarat ke-3, penggal ke-3, Parlimen ke-14 itu akan berlangsung selama 26 hari iaitu sehingga 15 Disember depan.
Ini merupakan belanjawan pertama kerajaan Perikatan Nasional (PN) dibawah kepimpinan Perdana Menteri, Tan Sri Muhyiddin Yassin.
Ia dijadualkan akan dibentangkan oleh Menteri Kewangan, Tengku Datuk Seri Zafrul Tengku Abdul Aziz pada 6 November nanti.
Selain itu, antara intipati yang bakal dibincangkan dalam sidang kali ini ialah usul tidak percaya terhadap Perdana Menteri oleh beberapa Ahli Parlimen pembangkang.
Usul menyatakan kepercayaan penuh dan ikrar kesetiaan terhadap Muhyiddin sebagai Perdana Menteri turut akan dibincangkan semasa sidang itu berlangsung.

Sidang tersebut juga bakal membentangkan Rang Undang-undang (RUU) untuk bacaan kali kedua iaitu RUU Suruhanjaya Bebas Tatakelakuan Polis 2020 dan RUU Racun (Pindaan) 2019. – K! ONLINE


Pelan tindakan dibentang minggu depan
Oleh DIYANATUL ATIQAH ZAKARYA

31 Oktober 2020, 3:24 pm
MELAKA – Pelan tindakan menyeluruh untuk mengawal impak penularan wabak Covid-19 akan dibentangkan di Majlis Keselamatan Negara (MKN) pada minggu hadapan bagi membolehkan dasar baharu dibentuk dalam kadar segera.
Menteri Kanan (Keselamatan) Datuk Seri Ismail Sabri Yaakob berkata, pelan tindakan itu meliputi semua sektor termasuk bidang ekonomi, pendidikan, kesihatan dan sosial yang dipengerusikan oleh menteri masing-masing.
“Sembilan jawatankuasa kecil terdiri daripada pelbagai sektor termasuk bidang ekonomi, pendidikan, kesihatan dan sosial telah ditubuhkan bagi menghimpunkan cadangan-cadangan awal sebelum dibawa ke peringkat jawatankuasa induk.
“Cadangan itu mungkin akan dibentangkan pada minggu hadapan di peringkat MKN yang bermesyuarat setiap hari sebelum dijadikan dasar serta panduan kepada rakyat,” katanya.
Beliau berkata demikian ketika ditemui selepas menerima Darjah Gemilang Seri Melaka (DGSM) pada sesi ketiga Istiadat Penganugerahan Darjah, Bintang dan Pingat Kebesaran Negeri Melaka sempena Sambutan Hari Jadi Ke-71 Tuan Yang Terutama Tun Mohd. Ali Mohd. Rustam di Balai Istiadat Seri Negeri, hari ini.
Mengulas lanjut Ismail berkata, pelan tindakan itu perlu segera dibentangkan di peringkat MKN dan penambahbaikan dibuat sebelum dibentuk menjadi dasar.

“Jika semua selesai, kita akan bentangkan kepada rakyat untuk dijadikan panduan semua,” katanya.
Menurutnya, pelan tindakan itu dibuat berdasarkan penilaian fakta dan pengalaman tindakan yang telah dilakukan kerajaan dalam mengawal Covid-19 sejak Januari tahun ini.
Ujarnya, MKN kini masih dalam proses menganalisis semua corak tindakan yang telah dilakukan dengan meneliti sampel yang mempunyai kesan baik yang mana ia kemudiannya akan digabungkan supaya dapat menjadi satu pelan masa hadapan untuk panduan semua.-K!ONLINE


Jawi sediakan laman web khusus mudahkan warga wilayah daftar solat Jumaat
Oleh MOHD. HUSNI MOHD. NOOR

31 Oktober 2020, 2:59 pm
PUTRAJAYA – Jabatan Agama Islam Wilayah Persekutuan (Jawi) menyediakan laman web khusus kepada warga Wilayah Persekutuan Kuala Lumpur, Putrajaya dan Labuan sebagai panduan untuk solat Jumaat sepanjang tempoh Perintah Kawalan Pergerakan Bersyarat (PKPB) yang sedang berkuat kuasa.
Jawi menerusi satu kenyataan berkata, laman web, info.massajid.my itu turut menyediakan senarai penuh masjid utama, masjid, surau Jumaat dan surau Jumaat sementara Perintah Kawalan Pergerakan Pemulihan (PKPP) yang dibolehkan untuk solat Jumaat.
Menurutnya, senarai penuh 71 buah masjid dan surau untuk solat Jumaat itu dibahagikan kepada sembilan zon pentadbiran di tiga wilayah berkenaan.
“Laman web itu juga menyediakan kemudahan kepada orang awam untuk mendaftar sebagai jemaah solat Jumaat,” katanya.
Sebelum ini, Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri berkata, jumlah maksimum adalah 50 orang jemaah bagi solat Jumaat dengan penjarakan fizikal dan ia bergantung kepada keluasan surau.
Menurutnya, jumlah surau Jumaat itu akan ditambah dari semasa ke semasa, berdasarkan kelulusan Mesyuarat Perundingan Hukum Syarak Wilayah Persekutuan.

“Kerajaan melalui pihak berkuasa agama negeri sentiasa berusaha memenuhi hasrat umat Islam terutamanya berkaitan syiar agama seperti solat Jumaat,” katanya.
Kuala Lumpur, Putrajaya dan Labuan kini berada dalam fasa dua Perintah Kawalan Pergerakan Bersyarat (PKPB) bermula 28 Oktober lalu sehingga 9 November ini selepas menamatkan fasa pertama PKPB iaitu pada 14 hingga 27 Oktober lalu.-K!ONLINE


GKP: Kemas kini maklumat akaun bank bagi status gagal kredit
Oleh NUR SHARIEZA ISMAIL

31 Oktober 2020, 4:00 pm
CYBERJAYA – Pemohon Geran Khas Prihatin (GKP) 1.0 yang lulus dan status pembayaran adalah gagal kredit boleh mengemas kini semula maklumat akaun bank di menu kemas kini akaun bank pada portal GKP di https://gkp.hasil.gov.my mulai esok sehingga 14 November depan.
Lembaga Hasil Dalam Negeri (LHDN) berkata, pemohon perlu memastikan akaun bank yang dikemas kini adalah aktif dan menggunakan nombor akaun simpanan peribadi pemohon.
“Mereka juga boleh memberikan nombor akaun semasa peribadi dan bukan akaun bank semasa syarikat.
“Tarikh pembayaran semula ke akaun bank yang telah dikemas kini akan dimaklumkan dari semasa ke semasa, katanya dalam satu kenyataan di sini hari ini.
Sebarang pertanyaan serta maklum balas berkaitan boleh diajukan kepada LHDN melalui Hasil Care Line di talian 03-8911 1000 atau 03-8911 1100 (Luar Negara) serta di HASiL Live Chat.
Pertanyaan juga boleh diajukan melalui borang maklum balas di portal rasmi LHDNM di pautan pantas https://maklumbalaspelanggan.hasil.gov.my/MaklumBalas/ms-my/.

Kosmo! sebelum ini melaporkan para peniaga mikro yang layak dan masih belum menerima bantuan GKP sebanyak RM3,000 diminta segera membuat permohonan selewat-lewatnya 31 Oktober ini. -K! ONLINE


Elak ditahan PPM, dua lelaki nekad terjun laut
Oleh IVAN AMIRUL

31 Oktober 2020, 4:20 pm
KOTA KINABALU – Dua lelaki nekad terjun ke dalam laut sebelum melarikan diri ke belukar bagi mengelak ditahan Pasukan Polis Marin (PPM) dalam kejadian di laut Tanjung Logong, Pulau Gaya malam tadi.
Dalam kejadian kira-kira pukul malam itu, dua lelaki berkenaan bertindak demikian selepas dikesan melakukan aktiviti pengeboman ikan.
Pegawai Pemerintah Markas Operasi PPM Kota Kinabalu, Asisten Superintendan Enturan Anak Lageh berkata, sepasukan anggota termasuk pegawai yang menjalankan Ops Benteng Covid-19 mengesan sebuah bot pam dalam keadaan mencurigakan berada di lokasi terbabit.
“Sewaktu pasukan PPM menghampiri dan mengarahkan untuk berhenti, bot pam berkenaan bertindak memecut laju ke arah pesisir pantai Tanjung Logong.
“Dua lelaki berada di dalam bot pam itu kemudiannya dilihat terjun ke laut dan melarikan diri ke dalam belukar berhampiran persisir pantai terbabit,” katanya dalam kenyataan akhbar hari ini.
Enturan berkata, pemeriksaan ke atas bot pam berkenaan menemui beberapa unit peralatan yang lazimnya digunakan dalam aktiviti pengeboman ikan.

Beliau berkata, antaran barang yang dirampas termasuklah satu unit enjin pam, dua botol plastik minuman dipercayai berisi baja amonia.
“Turut ditemui lagi, dua unit detonator yang siap dipasang sumbu, topeng dan lima kilogram ikan pelbagai jenis.
“Semua rampasan dibawa ke Pangkalan Markas Operasi PPM Kota Kinabalu untuk tindakan lanjut,” katanya.
Sementara itu, Enturan menyatakan nilai keseluruhan rampasan adalah berjumlah RM1,481 dan diserahkan kepada Jabatan Perikanan dan disiasat mengikut Seksyen Akta Perikanan 1985.
“PPM Wilayah Empat Sabah sentiasa mengalu-alukan maklumat daripada seluruh komuniti maritim untuk melaporkan sebarang aktiviti yang melanggar undang-undang secara terus ke talian 24 jam atau menggunakan aplikasi WhatsApp ke Pusat Komunikasi PPM Sabah di talian 0132831197,” katanya. – K! ONLINE


Inisiatif Wilayah Cakna 4.0 (IWC 4.0) beri manfaat kepada warga Labuan
Oleh MOHD. HUSNI MOHD. NOOR

31 Oktober 2020, 4:26 pm
PUTRAJAYA – Kementerian Wilayah Persekutuan (KWP) mengagihkan bantuan keseluruhan berjumlah RM2.07 juta kepada golongan B40 dan miskin di Labuan yang terkesan dengan Covid-19 dan Perintah Kawalan Pergerakan Bersyarat (PKPB).
Menterinya, Tan Sri Annuar Musa berkata, bantuan kewangan, kebajikan dan sosial itu dilaksanakan menerusi Inisiatif Wilayah Cakna 4.0 (IWC 4.0).
Beliau berkata, agihan itu dilaksanakan dengan kerjasama Perbadanan Labuan (PL) bermula 31 Oktober lalu hingga 31 Disember depan membabitkan pengecualian sewa premis, pembaharuan lesen niaga, bayaran sewa perumahan, diskaun pajakan lot tanah dan baucar bantuan persekolahan.
“Kami memutuskan untuk mengecualikan bayaran sewa selama tiga bulan kepada 772 penyewa premis niaga milik PL membabitkan pengurangan hasil kepada perbadanan berjumlah RM518,055.
“Selain itu, seramai 468 orang peniaga kecil dan peniaga pasar awam milik PL turut dikecualikan bayaran bagi pembaharuan lesen perniagaan peniaga kecil dan pasar awam bagi tempoh tiga bulan bermula Oktober hingga Disember ini membabitkan pengurangan hasil sebanyak RM25,275 kepada PL.
“Bagi 617 penyewa perumahan awam PL pula, mereka dikecualikan sewa rumah selama tiga bulan bermula Oktober hingga Disember ini,” katanya.

Katanya, sebanyak 85 buah syarikat turut diberikan diskaun pajakan tanah sebanyak 30 peratus selama tiga bulan sehingga Disember ini membabitkan keseluruhan 108 lot tanah milik PL.
Annuar berkata, kementerian menerusi Yayasan Wilayah Persekutuan (YWP) akan mengagihkan baucar bantuan buku latihan secara one-off bernilai RM100 setiap seorang yang bakal memberi manfaat kepada 2,000 pelajar sekolah di Labuan.
Menurutnya, warga Labuan juga berpeluang menikmati bayaran diskaun kompaun pada kadar tetap RM15 sepanjang tempoh PKPB sehingga 31 Disember depan.
“Kami juga bersetuju menyumbangkan RM3,000 secara one-off kepada satu Zon dan lima Sub Zon Majlis Perwakilan Penduduk WP Labuan membabitkan peruntukan berjumlah RM18,000 bagi melaksanakan program-program pencegahan Covid-19 dalam komuniti.
“Selain itu, RM200,000 diperuntukkan bagi melaksanakan program nyah kuman merangkumi aktiviti-aktiviti disinfeksi serta pembersihan menyeluruh di semua kawasan kemudahan awam di Labuan,” katanya.
Annuar berkata, kementerian dan agensi di bawahnya sentiasa komited menggunakan sumber yang ada dan boleh dioptimumkan sepenuhnya untuk membantu warga Wilayah Persekutuan yang kurang berkemampuan.
Katanya lagi, selain Inisiatif Wilayah Cakna, kementerian dan agensi juga sedang merangka mekanisme lestari bagi jangka masa panjang yang diperlukan dalam usaha memastikan ekonomi terus mampan dan Wilayah Persekutuan sifar Covid-19 dapat dicapai.-K!ONLINE


Alvin direman 21 hari
31 Oktober 2020, 4:05 pm
PETALING JAYA – Alvin Goh atau nama sebenarnya Goh Leong Yeong yang merupakan suspek utama kes pengubahan wang haram direman 21 hari mengikut Akta Pencegahan Jenayah (POCA) 1959.
Ketua Jabatan Siasatan Jenayah (JSJ) Kuala Lumpur, Senior Asisten Komisioner Nik Ros Azhan Nik Ab. Hamid mengesahkan perkara tersebut.
“Perintah reman itu bermula hari ini sehingga 20 November depan untuk membantu siasatan berhubung sindiket Macau Scam dan perjudian dalam talian,” katanya kepada Kosmo! sini hari ini.
Kosmo! baru-baru ini melaporkan polis mengesahkan Alvin dibawa ke lokap Jinjang untuk proses permohonan reman.
Lelaki itu sebelum ini menjadi buruan pihak berkuasa selepas melarikan diri dengan memanjat pagar belakang bangunan Suruhanjaya Pencegahan Rasuah Malaysia dengan sebuah kenderaan yang menunggunya di luar pagar. – K! ONLINE


“Kita fikir rakyat, bukan soal jawatan” – Ismail Sabri
Oleh DIYANATUL ATIQAH ZAKARYA

31 Oktober 2020, 4:14 pm
MELAKA – Menteri Kanan (Keselamatan) Datuk Seri Ismail Sabri Yaakob menegaskan kesusahan rakyat bergelut dalam impak ekonomi akibat pandemik Covid-19 adalah fokus utamanya dan bukan persoalan menyandang jawatan.
Katanya, bisik-bisik politik berkaitan namanya disebut sebagai calon Timbalan Perdana Menteri bukanlah sesuatu yang perlu diambil pusing.
“Agenda utama kita adalah mencari jalan-jalan penyelesaian yang perlu dibangunkan dalam kadar segera bagi membantu meringankan beban rakyat sewaktu tempoh sukar ini.
“Sebagai interested party saya tidak boleh mengulas lanjut hal tersebut apatah lagi ia berkaitan dengan desas-desus nama sendiri,” katanya.
Beliau berkata demikian ketika ditemui selepas menerima Darjah Gemilang Seri Melaka (DGSM) pada sesi ketiga Istiadat Penganugerahan Darjah, Bintang dan Pingat Kebesaran Negeri Melaka sempena Sambutan Hari Jadi Ke-71 Tuan Yang Terutama Tun Seri Setia (Dr.) Mohd. Ali Mohd. Rustam di Balai Istiadat Seri Negeri, hari ini.
Tambahnya, perbincangan dalam Mesyuarat Khas Ahli-ahli Majlis Tertinggi baru-baru ini turut memfokuskan isu penyelesaian impak pandemik COVID-19.

“Tumpuan kita lebih ke arah itu dan bukannya soal jawatan jadi keutamaan,” katanya.
Terdahulu, timbul ura-ura mengaitkan Ismail Sabri sebagai individu paling tepat dan memenuhi kriteria yang diperlukan untuk menjawat jawatan nombor dua dalam Kabinet.
Selain Ismail, nama-nama lain yang menjadi sebutan ialah Timbalan Presiden UMNO Datuk Seri Mohamad Hasan dan bekas Naib Presiden UMNO Datuk Seri Hishammuddin Tun Hussein.
Difahamkan, Perdana Menteri Tan Sri Muhyiddin Yassin sedang mempertimbangkan secara serius untuk melantik Timbalan Perdana Menteri daripada parti tunjang Barisan Nasional (BN), sebagai timbal balas terhadap sokongan mereka untuk Rang Undang-Undang Pembekalan (Belanjawan) 2021, dan kestabilan politik negara.-K!ONLINE


21 keluarga berpeluang lepas rindu di Selat Tebrau
Oleh MOHD SHARKAWI LONDING

31 Oktober 2020, 3:45 pm
JOHOR BAHRU – 21 buah keluarga berpeluang menaiki kapal persiaran yang disewa khas R&F Princess Cove untuk melepaskan rindu yang terpisah sejak pintu sempadan Malaysia-Singapura ditutup Mac lalu.
“Ayah, kami rindu ayah.”. Itu ucapan pilu salah sebuah keluarga ketika kapal merapati perairan Singapura di Selat Tebrau di sini pagi hari ini.
Ungkapan kerinduan itu terzahir dari lubuk hati seorang remaja, Darwishah Insyirah Darma, 14, dan ibunya, Che Suriyati Mohd. Nor, 40.
Mereka antara 21 keluarga bertuah yang terpilih menaiki kapal yang disediakan R&F Princess Cove menerusi program tanggungjawab sosial korporat (CSR), Miss You My Love.-K! ONLINE


Premis pusat hiburan beroperasi tanpa kebenaran ditutup
31 Oktober 2020, 2:50 pm
KUALA LUMPUR – Sebuah premis pusat hiburan diarah tutup oleh Dewan Bandaya Kuala Lumpur (DBKL) menerusi operasi Tindakan Khas Terhadap Premis Hiburan, Rumah Urut dan Pelacuran di sekitar ibu kota semalam.
Seramai lapan orang pegawai dan 52 anggota Jabatan Penguatkuasaan (JPK) DBKL telah melakukan serbuan di tiga buah lokasi berbeza iaitu di Jalan Yew, Bukit Bintang; Prima Setapak, Wangsa Maju; dan Jalan Radin Tengah Seputeh di sini.
DBKL dalam satu kenyataan berkata, pusat hiburan terbabit dikenakan tindakan tutup kerana menjalankan aktiviti hiburan tanpa kebenaran.
“Sementara itu dua lagi premis rumah urut dan pelacuran turut dikenakan tindakan di bawah Akta Kerajaan Tempatan 1976.
“Sebanyak dua notis kompaun telah dikeluarkan dalam operasi itu menerusi Undang-Undang Kecil Pelesenan Tred Perniagaan dan Perindustrian Wilayah Persekutuan Kuala Lumpur (WPKL) 2016 serta satu notis pemberitahuan kesalahan di bawah Akta Hiburan (WPKL) 1992,” jelas kenyataan itu.
Tambahnya, tiga buah premis dikenakan tindakan sita melibatkan 29 barangan seperti unit televisyen litar tertutup (CCTV), kondom, monitor, komputer dan pembesar suara serta lain-lain peralatan. -K! ONLINE


Perintah berkurung kawasan ESSZONE dilanjutkan
Oleh IVAN AMIRUL

31 Oktober 2020, 1:02 pm
KOTA KINABALU – Perintah berkurung membabitkan kawasan perairan tujuh daerah dalam Zon Selamat Timur Sabah (ESSZONE) yang berakhir esok dilanjutkan sehingga 16 November depan.
Pesuruhjaya Polis Sabah, Datuk Hazani Ghazali berkata, perintah berkurung berkenaan meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.
“Orang ramai yang tinggal di kawasan berkaitan dilarang menghampiri atau berada di kawasan diisytihar antara 6 petang hingga 6 pagi.
“Perintah ini diteruskan untuk memastikan kawasan perairan tidak diceroboh pengganas yang mengancam keselamatan penyelidik antarabangsa yang sedang menjalankan penyelidikan dan pelancong asing yang melawat pulau peranginan.
“Maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayaf masih cuba menceroboh ke kawasan ini untuk melakukan penculikan dan jenayah rentas sempadan yang lain,” katanya dalam kenyataan hari ini.
Hazani berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Dalam pada itu, Hazani katanya langkah itu turut memudahkan penguatkuasaan dan pemantauan ke atas pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.
“Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya.-K!ONLINE


70 pekerja Nepal jalani saringan kedua Covid-19
Oleh MOHD SYALMIZI HAMID

31 Oktober 2020, 12:49 pm
BALIK PULAU – Kira-kira 70 penghuni asrama kilang lelaki di Jalan Kolam Ikan, Bayan Lepas di sini yang diperintah kuarantin mulai Isnin lalu diarah menjalani saringan kedua Covid-19 hari ini.
Kesemua pekerja warga Nepal itu dibawa ke Klinik Kesihatan Bayan Baru dengan menaiki sebuah bas kilang sambil diiringi kenderaan petugas Kementerian Kesihatan (KKM) Daerah Barat Daya kira-kira pukul 8.30 pagi.
Pekerja terbabit terlibat dengan kes Kluster Bayan apabila mereka dikatakan menjadi kontak rapat kepada pesakit positif Covid-19 iaitu rakan sekerja.
Selain itu, difahamkan seramai 122 lagi pekerja wanita warga Indonesia yang tinggal berdekatan asrama lelaki tersebut turut dikuarantin dan masih menunggu arahan untuk disaring kali kedua.
Setakat semalam, Pulau Pinang mencatatkan sebanyak 39 kes baharu wabak itu dengan masing-masing membabitkan Kluster Bayan, Penjara Reman dan Alma.
Dalam perkembangan berkaitan, Ahli Dewan Undangan Negeri (ADUN) Bayan Lepas, Azrul Mahathir Aziz berkata, pihaknya sekali lagi menyeru kepada semua penduduk agar tidak panik dengan perkembangan kes penularan pandemik Covid-19 di kawasan itu semalam.

Menurutnya, sebanyak empat lokasi di kawasan Bayan Lepas bersangkut dengan kes Kluster Bayan manakala tiga lagi di kawasan Dewan Undangan Negeri (DUN) Batu Maung.
“Lokasi terbabit adalah di Pangsapuri Kejora Bukit Belah, Pangsapuri Bayu Tiara ,Flat Mutiara Perdana 2 dan Idaman Selasih Taman Sungai Ara manakala Flat Pusat Bayan, Pangsapuri Desa Bayan dan Suria Merbah di DUN Batu Maung juga terletak berhampiran dengan DUN Bayan Lepas.
“Mohon semua penduduk mengambil langkah-langkah tambahan disamping mematuhi prosidur operasi standard (SOP) yang telah diterapkan sebelum ini,” katanya di sini.
Terdahulu, beliau telah mengedarkan sebanyak 8,000 helai pelitup muka dan 40 botol cecair pencuci tangan kepada penduduk di kediaman terjejas. – K! ONLINE


Sungai Kuang tercemar akibat sisa kebakaran kilang plastik
Oleh MOHD YUNUS YAKKUB

31 Oktober 2020, 2:34 pm
SHAH ALAM – Kebakaran sebuah kilang memproses plastik di Jalan Kampung Orang Asli Kuang di sini mengakibatkan pencemaran Sungai Kuang, Rawang dekat sini malam tadi.
Kejadian kebakaran tersebut dikesan Lembaga Urus Air Selangor (LUAS) kira-kira 10 malam ketika menjalankan Ops Sumber Air di kawasan berhampiran Sungai Kuang.
Pengerusi Jawatankuasa Tetap Alam Sekitar, Teknologi Hijau, Sains, Teknologi Dan Inovasi (STI) dan Hal Ehwal Pengguna, Hee Loy Sian berkata, berdasarkan maklumat, Jabatan Bomba dan Penyelamat Selangor mendapati kebakaran berlaku kira-kira pukul 6 petang semalam sebelum berjaya dipadam pukul 4.30 pagi tadi.
Kata beliau, siasatan LUAS dan Pengurusan Air Selangor Sdn. Bhd (Air Selangor) mendapati sisa kebakaran tersebut telah membeku pada pemukaan air.
“Namun, sisa kehitaman akibat bahan terbakar mengalir masuk ke alur air di hulu Sungai Kuang sehingga menyebabkan kesan bau sekitar 3 ton melalui pensampelan bau yang telah dilaksanakan.
“Langkah awal nyah bau dilakukan dengan meletakkan 43 beg activated carbon untuk mengawal pencemaran di aliran masuk daripada Sungai Kuang seterusnya mengelakkan ia mengalir sehingga ke Sungai Sembah dan seterusnya ke Sungai Selangor,” katanya dalam kenyataan di sini hari ini.

Jarak insiden pencemaran itu ke muka sauk Loji Rawatan Air (LRA) terdekat iaitu Rantau Panjang dianggarkan sejauh 33 kilometer.
Mengulas lanjut, Loy Sian menegaskan tiada sebarang henti tugas atau gangguan bekalan air kepada pengguna dilaporkan.
“LUAS, Air Selangor dan Majlis Perbandaran Selayang dalam proses untuk menghentikan sisa kebakaran daripada mengalir ke dalam sungai melalui cadangan pembinaan ban tanah di lokasi.
“Selain itu, Perintah Perlindungan Air di bawah Seksyen 122, Enakmen LUAS 1999 turut dikeluarkan LUAS kepada kilang terlibat berkenaan risiko dan ancaman insiden berkenaan kepada kualiti sumber air,” katanya. -K!ONLINE


Dana RM100,000 indahkan semula Pantai Bisikan Bayu
Oleh TOREK SULONG

31 Oktober 2020, 2:01 pm
PASIR PUTEH – Kerajaan negeri telah memperuntukan dana sebanyak RM100,000 untuk pembangunan Agro Pelancongan Pantai Bisikan Bayu, Semerak di sini bagi menarik kunjungan pelancong.
Sebelum ini, pantai berkenaan yang terbiar dan kurang kunjungan orang ramai akan dibangun semula dengan kemudahan asas selain usaha menanam semula pokok rhu.
Ahli Dewan Undangan Negeri (ADUN) Semerak, Wan Hassan Wan Ibrahim berkata, sokongan kerajaan negeri mampu menarik kembali pelancong domestik ke pantai berkenaan.
Menurutnya, pembinaan tandas awam yang selesa, taman permainan kanak-kanak, medan rekreasi dan gerai jualan makanan telah siap dibina sebagai langkah permulaan untuk mengembalikan kegemilangannya sebagai pantai tercantik di negeri ini.
“Selepas kemudahan asas itu siap dibina tiga bulan lalu, kira-kira 200 hingga 500 penduduk negeri ini dan Terengganu mengunjungi pantai berkenaan setiap hari untuk bersantai bersama keluarga terutama pada hari cuti.
“Pembangunan semula itu memberi peluang kepada penduduk tempatan untuk menjalankan pelbagai perniagaan terutama menjual air dan makanan ringan kepada pengunjung, “katanya ketika ditemui Kosmo! selepas mengadakan lawatan ke pantai berkenaan hari ini.

Wan Hassan berkata, langkah itu bertepatan dengan sasaran kerajaan negeri untuk mencatatkan lebih 5 juta pelancong mengunjungi Kelantan sempena kempen Tahun Melawat Kelantan 2020.
Wan Hassan berkata, pihaknya bercadang akan membuat penambahan usaha membangunkan pantai itu selepas pembentangan Bajet Rancangan Malaysia Ke-12 kelak dalam usaha menjadikannya setaraf dengan kedudukan Pantai Irama di Bachok.
Sementara itu, seorang peniaga minuman dan makanan, Razlan Ab. Rashid, 35, berkata, dia memperoleh hasil jualan antara RM200 hingga RM300 sehari.
“Pendapatan itu cukup untuk menampung keluarga dalam keadaan yang sukar ketika ini berikutan ancaman penularan wabak Covid-19,” katanya.
Seorang pengusaha kenderaan lasak pelbagai bentuk permukaan bumi (ATV), Muhamad Syafiq Aiman Razali, 19, berkata, sambutan terhadap perniagaan yang diusahakannya sejak bulan lepas mencatatkan peningkatan apabila mendapat tempahan antara 20 hingga 35 permintaan terutama pada hujung minggu.
“Kadar sewaan yang dikenakan sebanyak RM45 setiap setengah jam mendapat sambutan terutama dalam kalangan orang muda yang hadir ke sini,” katanya.-K!ONLINE


Kerajaan adil beri BPN kepada penjawat awam
Oleh ZULKIFLI MANZOR

31 Oktober 2020, 1:16 pm
KUALA LUMPUR – Kerajaan bertindak adil kerana turut memberi Bantuan Prihatin Nasional (BPN) kepada penjawat awam walaupun mereka masih menerima gaji seperti biasa semasa negara berhadapan wabak Covid-19.
Presiden Kongres Kesatuan Pekerja-Pekerja Di Dalam Perkhidmatan Awam (Cuepacs), Adnan Mat berkata, penularan wabak Covid-19 turut menjejaskan pendapatan isi rumah penjawat awam.
“Tidak semua pasangan penjawat awam bekerja dalam sektor kerajaan. Ada pasangan suri rumah, bekerja sendiri atau bekerja di sektor swasta yang mungkin turut terjejas pendapatan mereka.
“Penjawat awam yang mempunyai pinjaman perumahan dengan LPPSA (Lembaga Pembiayaan Perumahan Sektor Awam) perlu bayar pinjaman seperti biasa walaupun ada pasangan mereka dibuang kerja, tidak dapat berniaga atau terjejas pendapatan,” katanya dalam satu kenyataan hari ini.
Beliau berkata demikian bagi membidas kenyataan seorang perunding kewangan semalam bahawa penjawat awam tidak sepatutnya menerima BPN.
Menurut perunding kewangan itu, BPN sepatutnya hanya diterima golongan yang benar-benar terjejas akibat pandemik Covid-19.

Adnan berkata, pemberian BPN tidak mengira sektor pekerjaan awam atau swasta kerana isi rumah yang dikategorikan sebagai B40 atau M40 perlu dibantu.
Kata beliau, tidak adil jika ada pihak terus melabelkan atau membuat keputusan berhubung pemberian BPN kepada penjawat awam
dengan hanya melihat dalam konteks yang sempit.
“Kerajaan menetapkan pemberian BPN kepada isi rumah yang berada pada kelas B40 dan M40 selain individu yang tergolong dalam senarai B40 dan M40.
“Penetapan kelas B40 dan M40 ini tidak mengambil kira sama ada mereka bekerja di sektor kerajaan atau sektor swasta,” katanya. – K! ONLINE


[VIDEO] Masjidil Haram dirempuh individu tidak dikenali
Oleh KOSMO!

31 Oktober 2020, 12:57 pm
MEKAH – Sebuah kereta didapati merempuh pintu masuk Masjidil Haram dalam satu kejadian di Mekah, Arab Saudi awal pagi tadi waktu Malaysia.
Sebuah video yang dimuat naik di laman Twitter menunjukkan kenderaan tersebut tiba-tiba meluncur laju dari pekarangan masjid sebelum melanggar beberapa penghadang yang dipasang di sekitar kawasan itu dan merempuh Pintu 89.
Akibat rempuhan yang berlaku kira-kira pukul 10.30 malam waktu tempatan itu, pintu masjid berkenaan didapati rosak dan patah, namun tiada kemalangan jiwa mahupun kecederaan dilaporkan.
Menurut sebuah laman berita, kereta tersebut telah dialihkan dan aktiviti di Masjidil Haram sudah kembali seperti biasa tanpa sebarang penutupan dilakukan.
Sementara itu, suspek yang dipercayai pemandu kereta tersebut telah berjaya ditahan pihak berkuasa dan motif kejadian masih lagi disiasat. – Agensi

View this post on Instagram

Kejadian rempuhan sebuah kereta di Masjidil Haram pada pukul 10 malam waktu tempatan. Semoga tiada kecederaan serius berlaku di sana. #mecca #masjidilharam ? Haramain
A post shared by  Kosmo! Online | Akaun Rasmi (@kosmo_online) on Oct 30, 2020 at 6:50pm PDT


249 kematian akibat Covid-19, 113 dalam gelombang ketiga
Oleh NOR IDAYU BOSRO

31 Oktober 2020, 12:54 pm
PUTRAJAYA – Sebanyak 249 kematian akibat Covid-19 dilaporkan setakat ini dengan membabitkan 113 kematian dalam gelombang ketiga dan 136 dalam gelombang kedua pandemik.
Kementerian Kesihatan (KKM) memaklumkan, daripada jumlah itu, sebanyak 46 kes kematian membabitkan mayat yang didapati positif Covid-19 atau brought in dead (BID).
BID ialah kematian dalam komuniti dan bukan kes dalam hospital, di mana ujian pengesahan Covid-19 ke atas mayat didapati positif.
“Sebanyak 37 kes BID dalam gelombang ketiga manakala sembilan lagi dilaporkan dalam gelombang kedua,” katanya di laman Twitter @KKMPutrajaya hari ini.
KKM memaklumkan, kematian pertama di negara ini ialah pada 17 Mac lalu melibatkan dua warga tempatan.
Kematian termuda melibatkan kanak-kanak berumur satu tahun manakala kematian tertua berumur 101 tahun.

“Sebahagian besar kematian melibatkan warga emas yang mempunyai sejarah penyakit kronik,” katanya.
Tambahnya, negeri dengan kes kematian tertinggi ialah Sabah dengan 114 kes diikuti Selangor (26), Johor (21), Kuala Lumpur (19), Sarawak (19) dan masing lapan di Kedah dan Negeri Sembilan dan Terengganu (satu).
“Dengan 30,899 kes keseluruhan setakat ini dan 249 kematian, Malaysia berada di tangga ke-88 dalam senarai dunia,” katanya.-K!ONLINE


Isteri melacur demi nafsu, wang
Oleh KOSMO!

31 Oktober 2020, 1:00 pm
BUNGA diberi, namun najis yang dibalas.
Demikian nasib malang dialami Fauzi (bukan nama sebenar), 33, selepas diperdaya isterinya sendiri yang telah bermain kayu tiga di belakangnya.
Lebih sayu, Sara (bukan nama sebenar), 31, wanita yang dinikahi atas dasar cinta telah bertindak melacurkan diri bagi melampiaskan nafsu serakah untuk mendapatkan wang.
Lebih memilukan hati Fauzi, setiap kali perbuatan jijik itu dilakukan, Sara akan membawa anak mereka yang berusia empat tahun.
Kemelut yang membawa kepada titik noktah rumah tangga pasangan tersebut terjadi selepas kegiatan tidak bermoral isterinya diketahui Fauzi pada awal tahun lalu.
Menceritakan episod lara itu kepada K2, Fauzi yang bekerja sebagai kontraktor di sebuah syarikat swasta di Selangor menikahi Sara pada pertengahan tahun 2013.

Katanya, kehidupan mereka amat bahagia tanpa ada sebarang perbalahan serius dan dia juga senang untuk menunaikan apa jua kemahuan Sara.
“Namun, sejak 2017, saya kerap berada di luar kawasan kerana ditugaskan mengetuai projek pembinaan di utara dan selatan tanah air,” katanya.
Atas dasar kepercayaan, Fauzi tidak mencurigai apa-apa dan terus melaksanakan tanggungjawab sebagai ketua keluarga untuk mencari rezeki.
Jelasnya, dalam tempoh beberapa bulan, suasana rumah tangga mereka masih kelihatan seperti biasa apabila dirinya pulang bekerja dari luar kawasan.
Sara juga dilihat memikul tanggungjawab sebagai suri rumah dan ibu dengan baik sepanjang ketiadaan saya.
Anggapan positif itu bagaimanapun meleset apabila Sara kemudian dilihat mula menunjukkan perubahan.
“Apabila tiada di rumah, saya memang sentiasa menghubunginya untuk bertanyakan khabar dan keadaan anak kami.
“Namun, Sara sering kali ingin menamatkan perbualan dengan segera seolah-olah cuba menyembunyikan sesuatu.
“Selain itu, saya menyedari hubungan intim kami juga bertukar dingin dan tidak seperti sebelumnya,” terangnya.
Pelik dengan senario itu, Fauzi ada bertanyakan isterinya, namun dimaklumkan hanya kepenatan mengemas rumah dan menguruskan anak mereka.
Apa yang meluluhkan hatinya, jelas Fauzi, apabila melihat banyak mesej dan gambar daripada lelaki lain yang berbaur lucah di telefon isterinya itu.

RUMAH tangga Fauzi musnah akibat perbuatan jijik isterinya. – GAMBAR HIASAN

“Sara berdalih kononnya semua lelaki itu hanya rakan biasa yang dikenali menerusi media sosial,” ujarnya.
Bagi mendapatkan kepastian mengenai cerita isterinya itu, Fauzi berpura-pura memberi alasan bertugas di luar kawasan semata-mata untuk mengintip pergerakan isterinya.
Katanya, selepas dia keluar rumah, Sara didapati membawa anaknya ke sebuah hotel di pinggir ibu negara.
“Apabila saya mengetuk bilik yang dimasuki Sara itu, alangkah terkejutnya apabila mendapati dia bersama seorang lelaki tanpa seurat benang,” katanya.
Sebelum nekad menceraikan Sara, Fauzi sempat bertanyakan punca wanita itu sanggup bertindak sedemikian sehingga mengkhianati kepercayaannya.
“Dia hanya mengaku melakukannya kerana dahagakan hubungan intim dan mahu mendapatkan wang sendiri untuk simpanan masa depannya.
“Sara juga menggunakan anak kami sebagai ‘umpan’ bagi mengaburi perbuatan jijik itu selama lebih setahun,” katanya yang sedang berusaha mendapatkan hak
penjagaan anak selepas kedua-duanya sah bercerai.
Fauzi yang kini telah mendirikan rumah tangga dengan wanita pilihan keluarga menasihatkan suami isteri supaya sentiasa mengawasi aktiviti pasangan masing-masing.
Nota: Artikel ini ditulis bukan untuk mengaibkan mana-mana pihak, sebaliknya hanya untuk tujuan iktibar dan pengajaran semata-mata.


Terengganu anjur program kecergasan secara online
Oleh TENGKU DANISH BAHRI TENGKU YUSOFF

31 Oktober 2020, 1:09 pm
KUALA TERENGGANU – Terengganu bercadang untuk menganjurkan program kecergasan secara online menjelang awal tahun depan.
Pengerusi Jawatankuasa Belia, Sukan dan Badan Bukan Kerajaan negeri, Wan Sukairi Wan Abdullah berkata, program itu merupakan inisiatif untuk terus menggalakkan rakyat negeri tersebut bersukan dan mengamalkan gaya hidup sihat di sebalik kekangan penularan pandemik Covid-19.
“Terengganu mahu perintis gaya sukan norma baharu dengan melaksanakan program kecergasan secara online yang julung kali bakal diadakan di negara ini.
“Saya harap ia mendapat sokongan kerajaan Persekutuan mahu pun negeri menerusi kelulusan peruntukan dalam pembentangan bajet yang akan diumumkan tidak lama lagi,” katanya kepada Kosmo! di sini hari ini.
Dalam perkembangan sama, Wan Sukairi berharap peruntukan terhadap sektor sukan dalam pembentangan Bajet 2021 pada 6 November tidak terjejas ekoran penularan pandemik Covid-19.
Ujar beliau, sektor sukan tidak wajar disisihkan kerajaan demi membentuk masyarakat yang mengamalkan gaya hidup sihat.

“Kita tahu dalam situasi semasa, antara yang terkesan adalah industri sukan namun bagi menjayakan perancangan jangka panjang, pembangunan akar umbi perlu diteruskan.
“Harapnya semua permohonan untuk terus mengaktifkan pembangunan sukan di semua peringkat akan diberi lampu hijau,” katanya. – K! ONLINE


Wanita hamil tawar jual buah pinggang dapat perhatian PPZ-MAIWP
Oleh MOHD. HUSNI MOHD. NOOR

31 Oktober 2020, 2:25 pm
PUTRAJAYA – Seorang wanita hamil yang kisahnya tular di media sosial kerana mahu menjual buah pinggang atas desakan hidup mendapat perhatian Pusat Pungutan Zakat – Majlis Agama Islam Wilayah Persekutuan (MAIWP).
Kisah tular itu turut mendapat perhatian Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al-Bakri sebelum berkongsi perkara itu di laman sosialnya.
Zulkifli berkata, PPZ-MIAWP sudah berhubung dengan wanita berkenaan dan menghulurkan bantuan awal sebanyak RM5,000.
Beliau berkata, difahamkan, Lembaga Zakat Selangor juga sedang mengusahakan bantuan kepada wanita itu.
“Realiti yang terpaksa kita hadapi walaupun sukar untuk dipercayai.
“Saya dimaklumkan beliau juga sedang hamil. Moga Allah S.W.T. keluarkan beliau dan keluarga daripada kesempitan hidup,” katanya.

Menjawab persoalan nertizen di ruang komen, Zulkifli berkata, hampir setiap hari agensi-agensi agama diperingkat persekutuan sentiasa turun ke lapangan mengesan golongan asnaf yang memerlukan.
“Tanggungjawab masyarakat sekeliling adalah melaporkan kepada pihak berwajib,” katanya.
Katanya, orang awam yang mendapat info mengenai mereka yang memerlukan bantuan di Wilayah Persekutuan supaya melaporkan segera kepada pihak berwajib.
Zulkifli berkata, beliau menyarankan untuk terus melaporkan perkara itu menerusi apliksi Mobile Jejak Asnaf (MoJA).
MoJA adalah usaha MAIWP untuk memaksimakan agihan zakat di Wilayah Persekutuan menerusi penyaluran maklumat awam membantu MAIWP mengesan potensi asnaf.
Aplikasi ini boleh dimuat turun di Google Play Store dan Apple Apps Store.-K!ONLINE


Anggota tentera maut, isteri patah bahu dalam kemalangan
Oleh ASLIZA MUSA

31 Oktober 2020, 10:27 am
GERIK – Seorang anggota tentera maut manakala isterinya cedera setelah kereta dinaiki mereka bertembung dengan sebuah lori di Kilometer 16, Jalan Raya Timur-Barat Fasa 2, Gerik-Kupang di sini hari ini.
Nahas pada pukul 5 pagi itu mengorbankan Lans Koperal Muhammad Azizi Ahmad, 25, di tempat kejadian selepas dia mengalami kecederaan parah pada kepala.
Timbalan Ketua Polis Daerah Gerik, Deputi Superintendan Mohd. Sohaimi Ishak berkata, kemalangan berlaku ketika pasangan suami isteri itu dalam perjalanan dari arah Kulim menghala ke Gerik.
Katanya, semasa tiba di tempat kejadian, kereta jenis Proton Saga dipandu mangsa telah bertembung dengan lori membawa muatan generator.
“Pelanggaran itu menyebabkan Muhammad Azizi cedera parah di kepala dan disahkan maut di tempat kejadian manakala isterinya berusia 24 tahun pula patah bahu.
“Pemandu dan kelindan lori masing-masing berusia 35 dan 37 tahun dari Terengganu pula tidak mengalami sebarang kecederaan,” katanya di sini hari ini.

Menurut beliau, mayat mangsa dihantar ke Hospital Gerik untuk bedah siasat manakala isterinya yang cedera dirujuk ke Hospital Taiping dan dilaporkan dalam keadaan stabil.
“Siasatan lanjut sedang dijalankan bagi mengenal pasti punca kemalangan dan kes disiasat di bawah Seksyen 41(1) Akta Pengangkutan Jalan 1987,” katanya.-K!ONLINE


Pemuda mati lemas jatuh tebing laut
Oleh KOSMO!

31 Oktober 2020, 10:57 am
Oleh NOOR HASLIZA NUSI
GEORGE TOWN – Seorang pemuda dipercayai penghidap sawan ditemui mati lemas selepas dikatakan terjatuh dari tebing laut di Lintang Sungai Batu, Teluk Kumbar di sini awal pagi tadi.
Mangsa, Mohd. Yusof Ishak, 31, dijumpai orang awam dalam keadaan tidak sedarkan diri berhampiran lokasi kejadian kira-kira pukul 1.40 pagi.
Difahamkan, kejadian tersebut disedari beberapa penduduk di situ lalu terus memaklumkan kepada keluarga mangsa.
Komander Operasi dari Balai Bomba dan Penyelamat Seri Balik Pulau, Isparizan Ishak berkata, pihaknya menerima panggilan berhubung kejadian pada pukul 1.57 pagi dan tiba ke lokasi kurang 15 minit kemudian.
Menurutnya, sebaik anggota tiba di tempat kejadian mendapati mangsa telah dinaikkan ke tebing oleh orang awam dan tindakan anggota adalah dengan memberi bantuan pernafasan (CPR).

“Kita dimaklumkan yang mangsa ditemui oleh abangnya tidak jauh dari tebing berkenaan dan mangsa juga dipercayai mengalami masalah mental serta menghidap sawan.
“Kematiannya disahkan oleh pihak Kementerian Kesihatan yang turut berada di lokasi kejadian,” katanya ketika dihubungi Kosmo! di sini sebentar tadi.
Beliau memberitahu, mayat mangsa kemudiannya diserahkan kepada pasukan polis untuk tindakan lanjut dan operasi tersebut tamat sepenuh pada pukul 2.53 pagi. – K! ONLINE


Gaya rambut Gong Yoo macam ‘pak cik’
31 Oktober 2020, 10:20 am
AKTOR Gong Yoo menjadi kegilaan peminat kerana memiliki rupa paras yang kacak. Apa sahaja dipakai lelaki itu pasti akan mendapat perhatian peminat yang jatuh hati dengannya.
Bagaimanapun, baru-baru ini buat pertama kali Gong Yoo mendapat kritikan peminat hanya kerana tampil dengan imej baharu apabila rambutnya sedikit pendek berbanding kebiasaan.
Imej baharu aktor filem Train To Busan itu mengejutkan peminat ketika hadir ke satu sesi taklimat produksi atas talian bagi filem lakonan terbaharunya berjudul Seo Bok.
Gaya dandanan rambut baharunya masih sama seperti biasa.tetapi disebabkan potongannya sedikit pendek, peminat berkata, Gong Yoo kelihatan berbeza.
Ada yang berkata, aktor itu nampak lebih tua seperti seorang pakcik sehingga menenggelamkan imej lelaki kacaknya selama ini.
“Dia nampak seperti pakcik. Gaya rambut sebegini tidak padan dengannya,” tulis seorang peminat.

Malah ada juga peminat bertindak keterlaluan meminta pelakon berusia 41 tahun itu membiarkan rambutnya tumbuh panjang.
“Nampak seperti pakcik? Dia memang pakcik kerana sudah berusia, tetapi Gong Yoo tetap kacak,” tegas seorang peminat yang bengang apabila terdapat komen melampau mengutuk aktor kesayangannya.


MPM laksana Operasi Tango hapus anjing liar
Oleh SHAMSUL KAMAL AMARUDIN

31 Oktober 2020, 11:39 am
LUMUT – Majlis Perbandaran Manjung (MPM) telah menangkap sebanyak 55 ekor anjing liar menerusi Operasi Tango yang dilaksanakan disekitar daerah Manjung sejak akhir September lalu.
Yang Dipertua Majlis Perbandaran Manjung (MPM), Syamsul Hazeman Md. Salleh berkata, tindakan itu dilakukan bagi menyelesaikan sebanyak 171 aduan orang ramai termasuk melalui media sosial sejak Januari sehingga bulan ini.
Katanya, Skuad Tango yang terdiri daripada anggota Jabatan Pelesenan dan Penguatkuasaan itu beroperasi pada setiap hari dan menggunakan jaring bagi menangkap anjing-anjing liar tersebut.
“Selain mengambil tindakan ke atas aduan-aduan yang diterima, skuad ini juga melakukan pemantauan pada setiap hari bagi mengenal pasti lokasi terdapatnya anjing liar sekitar daerah ini,” katanya dalam satu kenyataan di sini hari ini.
Syamsul Hazeman berkata, terdapat pelbagai cabaran yang dihadapi oleh anggota skuad dalam proses menangkap anjing liar tersebut.
Menurutnya, selain berhadapan dengan anjing yang agresif, terdapat kumpulan orang awam yang mengakui anjing tersebut adalah milik mereka dan mengambilnya sewaktu tangkapan dibuat.

“Bagaimanapun mereka kemudiannya melepaskan semula anjing liar itu,” katanya.
Syamsul Hazeman berharap Operasi Tango itu akan dapat mengurangkan jumlah aduan awam berkaitan gangguan anjing liar dan seterusnya mengatasi sepenuhnya masalah anjing liar di kawasan perbandaran Manjung.
Katanya, MPM juga memerlukan maklumat daripada orang ramai berkaitan lokasi anjing liar supaya tindakan Ianjut boleh diambil.
“Di samping itu, selaras dengan Undang-undang Kecil Pelesenan Anjing (Majlis Daerah Manjung) 1993 (Akta 171), MPM juga ingin mengingatkan pemilik-pemilik anjing yang berlesen supaya mengambil langkah sewajarnya supaya anjing tidak menyebabkan kacau ganggu bunyi bising, tidak menyebabkan kacau ganggu bau, memastikan rumah anjing berada dalam keadaan bersih, memastikan anjing berikat dan mengambil langkah segera terhadap anjing berpenyakit.
“Kerjasama pemilik-pemilik anjing dalam perkara ini amat diperlukan bagi memastikan keselamatan dan kesejahteraan penduduk setempat,” katanya.
Beliau juga memohon kerjasama pemilik yang tidak lagi ingin memelihara anjing supaya tidak melepaskan haiwan tersebut di tempat awam tetapi perlu melupuskannya melalui kaedah yang lebih bertanggungjawab bagi mengelakkan peningkatan jumlah anjing liar.-K!ONLINE


Dokumentari kisah Luqman di Kortrijk
Oleh MUHAMAD ARDIE PUTRA SUHAIMI

31 Oktober 2020, 10:20 am
BINTANG muda sensasi negara, Luqman Hakim Shamsudin bertekad akan terus bekerja keras bersama KV Kortrijk agar terus meraih peluang membuat kemunculan bersama skuad utama Belgium itu sekali gus membanggakan rakyat Malaysia dengan pencapaiannya.
Sebagai rekod, kelab kepunyaan taikun perniagaan Malaysia, Tan Sri Vincent Tan itu bakal melancarkan dokumentari khas esok mengenai perjalanan anak muda berusia 18 tahun dari Kota Bharu, Kelantan itu yang diberi judul #TheJourneyofLuqie.
Kata Luqman dalam iklan acah (teaser) dokumentari yang berdurasi dua minit itu, dia kini semakin menyesuaikan diri dengan keadaan dan suasana di Belgium selepas hampir tiga bulan menetap di negara berkenaan.
“Saya dalam keadaan sihat dan kini berlatih bersungguh-sungguh. Saya mahu mencapai impian dan seterusnya membanggakan rakyat Malaysia menerusi prestasi saya.
“Saya berharap semua akan terus menyokong kerana saya akan sentiasa memberikan yang terbaik,” katanya.
Sementara itu, ketua jurulatih Kortrijk, Yves Vanderhaeghe turut memuji bakat Luqman yang diberi gelaran Luqie oleh rakan-rakan sepasukannya di Kortrijk selepas membuat debut kompetitif pertama dalam saingan Liga Pro Belgium menentang RSC Anderlecht minggu lalu.

“Luqman ada potensi dan bakat besar. Kini terserah kepadanya untuk cepat menyesuaikan diri dengan kancah bola sepak Eropah yang sangat kompetitif.
“Kami juga akan sentiasa memberinya ruang dan peluang untuk beraksi bagi meningkatkan lagi tahap keyakinannya kerana kita tahu jurang kualiti bola sepak di Eropah dan Malaysia agak besar,” jelasnya
Luqman berkemungkinan besar bakal disenaraikan sekali lagi dalam skuad utama Kortrijk menentang Zulte Waregem di Stadium Rainbow pada aksi Liga Pro Belgium awal pagi Selasa ini.


Mayat mangsa dibaham buaya dijumpai terputus dua
Oleh ALICIA JOHNY KUEH

31 Oktober 2020, 12:02 pm
MIRI – Mayat warganegara Indonesia yang dipercayai dibaham buaya Selasa lalu telah ditemui dalam keadaan mengerikan selepas badannya terputus dua di Sungai Bilat di sini, pagi tadi.
Menurut jurucakap Pusat Gerakan Operasi (PGO) Bomba Sarawak, mayat mangsa telah dijumpai sekitar pukul 9.15 pagi oleh pekerja Sarawak Land Shipyard di dalam parit besar di hadapan pintu masuk utama.
“Mayat mangsa  yang dikatakan telah dibaham buaya tempoh hari telah disahkan oleh ahli keluarganya
“Keadaan mayat ada terputus dua dan bahagian kepala sehingga dada telah dijumpai,” katanya dalam satu kenyataan.
Mangsa dikenalpasti sebagai Muhammad Syopyan Nasution, 24, yang bekerja di sebuah kilang papan lapis.
Pada Selasa lalu, mangsa telah keluar bersama rakannya secara sembunyi-sembunyi melalui saluran paip yang menyeberangi sungai tersebut untuk ke Emart Tudan sekitar pukul 9 malam.

Semasa meniti di atas saluran paip tersebut, mangsa tiba-tiba disambar seekor buaya dan kejadian tersebut disaksikan oleh rakan mangsa.
Gerakan pencarian awal dibuat sendiri oleh rakan-rakan mangsa namun mereka gagal menemui mangsa, sebelum membuat laporan polis semalam untuk bantuan pencarian.-K!ONLINE


Terdesak pinjam RM15,000, dua ditipu sindiket pinjaman wang
Oleh MOHD SYALMIZI HAMID

31 Oktober 2020, 10:19 am
SEBERANG PERAI – Seorang pemandu Grab warga emas kerugian wang lebih RM10,000 selepas dipercayai diperdaya sindiket pinjaman wang tidak wujud semalam.
Mangsa, lelaki beruisa 63 tahun dari Bayan Lepas dekat sini terjerat dalam penipuan itu selepas melihat iklan pinjaman wang berlesan di laman sosial Facebook baru-baru ini yang kononnya dibuat oleh pihak bank.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa telah meninggalkan maklumat peribadinya dan berminat membuat pinjaman sebanyak RM15,000.
“Dia kemudiannya dihubungi seorang lelaki yang mendakwa sebagai ejen bank dan diminta membuat bayaran proses serta pengaktifan akaun terlebih dahulu.
“Tanpa berfikir panjang, mangsa memasukkan wang menerusi empat transaksi ke dalam tiga akaun bank yang kesemuanya berjumlah RM10,360 kepada suspek,” katanya kepada pemberita hari ini.
Noorzainy berkata, mangsa bagaimanapun menyedari dirinya ditipu selepas pihak bank yang dia hubungi memaklumkan tidak pernah mengiklankan sebarang tawaran pinjaman wang melalui media sosial.

Dalam perkembangan lain, Noorzainy berkata, seorang kerani wanita di Kepala Batas di sini kerugian RM3,050 selepas turut terjerat dalam satu sindiket pinjaman wang ketika mahu membuat pinjaman sebanyak RM15,000.
“Mangsa berusia 31 tahun melihat iklan yang kononnya peminjam wang berlesan ketika membuat carian di aplikasi Google dan berhubung dengan seorang ejen wanita yang menawarkan pinjaman peribadi mudah lulus.
“Dia membuat dua transaksi pembayaran ke dalam dua akaun sebelum sedar ditipu selepas ejen itu berterusan meminta wang,” katanya lagi.
Beliau berkata, kedua-dua kes itu disiasat mengikut Seksyen 420 Kanun Keseksaan. – K! ONLINE


Koulibaly akui lega tanpa ada spekulasi
Oleh KOSMO!

31 Oktober 2020, 10:20 am
NAPLES – Tonggak utama Napoli, Kalidou Koulibaly mengakui tumpuannya tidak lagi terganggu dengan khabar angin mengenai perpindahan dan boleh fokus sepenuhnya untuk membantu pasukan kendalian Gennaro Gattuso itu mencapai sasaran musim ini.
Sebagai rekod, khidmat Koulibaly sebelum ini menjadi buruan beberapa kelab utama Eropah seperti Manchester United, Manchester City, Real Madrid, Paris Saint-Germain (PSG) dan Chelsea, tetapi harga tinggi yang diletakkan oleh Napoli menghalang hasrat tersebut.
Kini, tonggak pertahanan antarabangsa Senegal itu percaya dia sudah berada dalam prestasi terbaik selepas berjaya membantu pasukan meraih kemenangan 1-0 ke atas Real Sociedad pada aksi Liga Europa awal pagi semalam.
“Secara jujur, saya gagal memulakan saingan musim ini seperti yang diharapkan kerana semua tahu, apa yang berlaku ketika jendela perpindahan dibuka dengan berita perpindahan sedikit sebanyak menjejaskan prestasinya.
“Namun, jurulatih (Gattuso) tidak pernah hilang kepercayaan dengan memberi motivasi buat saya sebelum mengharungi setiap perlawanan dan saya sangat bersyukur dengan keyakinan yang diberikan termasuk jurulatih sebelum ini, Carlo Ancelotti.
“Apa yang pasti, keputusan untuk kekal di Napoli adalah tepat kerana saya sudah berada di kelab ini sejak 2014 dan mahu terus berbakti di sini untuk tempoh yang lama. Kini, saya mahu memberi fokus penuh dan tidak lagi mahu melayan spekulasi penghijrahan,” katanya.

Napoli yang beraksi cemerlang dengan merekodkan empat kemenangan dalam lima perlawanan Serie A akan bertemu dengan Sassuolo pada awal pagi Isnin ini. – AGENSI


Williams harapan terakhir buat Klopp
Oleh KOSMO!

31 Oktober 2020, 10:20 am
IVERPOOL – Liverpool berdepan tugas sukar menjelang aksi Liga Perdana Inggeris (EPL) menentang West Ham United di Anfield awal pagi esok selepas beberapa pemain pertahanan utama dibelenggu kecederaan.
The Reds kini hanya memiliki Joe Gomez sebagai satu-satunya pertahanan tengah yang cergas selepas Virgil Van Dijk, Joel Matip dan Fabinho mengalami kecederaan.
Justeru, pengurus Liverpool, Jurgen Klopp mungkin terpaksa bergantung sekali lagi terhadap keupayaan pemain berusia 19 tahun, Rhys Williams pada aksi menentang The Hammers.
Williams menunjukkan aksi memberangsangkan ketika membantu pasukan itu menewaskan Midtjylland 2-0 dalam saingan Liga Juara-Juara yang berlangsung Rabu lalu.
“Saya memang tidak mahukan perkara seperti ini berlaku (kecederaan Fabinho) kerana ia membuatkan kami berada dalam situasi sukar, lebih-lebih lagi kami tidak ada banyak pilihan pemain.
“Williams bermain sangat baik ketika menentang Midtjylland dan saya harap dia boleh ulangi prestasi itu. Kami tidak ada banyak masa menjelang aksi menentang West Ham,” kata Klopp.

Selain itu, Klopp turut mengakui beliau melakukan kesilapan besar apabila tidak membawa masuk pemain pertahanan baharu selepas menjual Dejan Lovren. – AGENSI


Guru tari viral
Oleh NUR EMIRA SAIZALI

31 Oktober 2020, 10:30 am
Baru-baru ini muncul sebuah video memaparkan seorang guru sedang rancak menari bersama sekumpulan anak muridnya.
Video tarian yang berlatar-belakangkan alunan lagu Bukan Cinta Biasa versi remix tersebut menarik perhatian ramai. Masing-masing terpegun melihat kehebatan dan kelembutan gaya tarian guru lelaki itu.
Netizen turut memuji guru itu kerana menggalakkan anak muridnya menari ‘bertemankan’ alunan lagu-lagu irama tradisional.
“Bagus cikgu ini, tidak dedahkan muridnya dengan lagu K-pop,” ciap seorang netizen dalam Twitter.
Difahamkan, lelaki bernama Muhamad Farees Mohd Asri, 23, dalam video tersebut merupakan seorang guru tari sambilan di sebuah sekolah di Nilai, Negeri Sembilan.
Sehingga hari ini, video tersebut telah mendapat 80,000 tontonan dalam Instagram.


Neelofa dirisik keluarga PU Riz
Oleh KOSMO!

1 November 2020, 9:34 pm
PETALING JAYA  – Seperti sudah terang lagi bersuluh. Hubungan selebriti dan usahawan popular, Neelofa dengan penceramah bebas, PU Riz kini memasuki fasa semakin serius.
Bekas pengacara MeleTOP itu dikatakan sudah pun dirisik oleh keluarga PU Riz dalam sebuah majlis sederhana yang berlangsung di kediaman keluarga Neelofa di Petaling Jaya, petang tadi.
Menurut sumber, dalam majlis hanya dihadiri keluarga terdekat kedua-dua belah pihak tersebut, Neelofa turut menerima sebentuk cincin sebagai tanda.
Biarpun tiada sebarang kenyataan rasmi daripada kedua-dua pihak, satu perkongsian daripada ibu Neelofa, Datin Noor Kartini mengukuhkan dakwaan ramai apabila meluahkan rasa syukur dan gembira terhadap puteri kesayangannya. Kartini berterima kasih dan lega kerana akhirnya sudah dianugerahkan Tuhan seorang seorang insan istimewa yang akan menjadi pembimbing anak kesayangannya itu.
NEELOFA bersama ibunya Kartini. PU Riz dan seorang wanita dipercayai ibu kepada PU Rizz.
“Bismillahhirohmanirrohim…Ya Allah Ya Rahman Ya Rahim.. syukur ku padaMu Ya Rabb, saat yang kutunggu-tunggu sudah pun tiba. Kau hadirkan insan istimewa yang bakal membimbing bidadari kesayanganku,” tulis Kartini menerusi status yang turut disertakan gambar bersama Neelofa dan PU Rizz.
Tambahnya, dia yakin dengan ketentuan Tuhan bahawa bakal menantunya itu akan dapat membahagiakan, menyerikan, melengkapi dan menyokong setiap urusan anak perempuannya kelak.

“Aku yakin dengan ketentuanMu, yang mana insan ini dapat membahagiakannya, dapat menyerikan dan melengkapi hidupnya, yang akan menyokong setiap apa saja urusannya.
“Ya Allah, jadilah mereka penyebab kami menjadi tetamu istimewaMu di syurgaMu nanti .. amiinn @neelofa,” luah Kartini sambil mendoakan yang terbaik buat Neelofa.
Majlis merisik diadakan selepas solat Asar petang. Mereka dilaporkan akan bernikah pada Mac tahun depan. – K! ONLINE


Berpantang maut sebelum ajal
Oleh KOSMO!

1 November 2020, 9:57 pm
Oleh MOHAMAD FAHD RAHMAT
KLUANG – Tiga termasuk seorang wanita mengandung berdepan detik cemas selepas kenderaan dinaiki dihempap pokok akibat kejadian hujan lebat dan ribut di Jalan Pulasan, Taman Lian Seng petang tadi.
Dalam kejadian pada pukul 6 petang itu, sebatang pokok setinggi kira-kira 30 meter tumbang dan menghempap kereta jenis Honda City dinaiki tiga wanita terbabit.
Menurut jurucakap Jabatan Bomba dan Penyelamat Johor, Pusat Gerakan Operasi (PGO) Negeri Johor menerima panggilan kecemasan pokok tumbang melalui talian MERS999.
“Satu jentera FRT dari Balai Bomba dan Penyelamat (BBP) Kluang dengan kekuatan seramai lapan orang anggota telah dihantar ke tempat kejadian.
“Menurut komander operasi, setibanya di lokasi kejadian terdapat tiga mangsa selamat dan dikeluarkan oleh orang awam,” katanya ketika dihubungi hari ini.

Menurut kenyataan itu lagi, PKO bertindak memotong pokok dengan menggunakan peralatan khas iaitu gergaji rantai sehingga selesai.
“Mangsa adalah dua perempuan umur berusia 30-an yang mengandung dan 25 tahun serta lelaki berumur 30-an selamat,” katanya. – K! ONLINE


Tidak selesa alasan enggan pakai pelitup muka
Oleh KOSMO!

1 November 2020, 9:52 pm
Oleh ASLIZA MUSA
IPOH – Tidak selesa dan tidak biasa memakai pelitup muka.
Itu antara alasan diberikan orang ramai yang mengambil sikap ambil mudah tentang garis panduan pemakaian pelitup muka di tempat awam yang ditetapkan kerajaan bagi menyekat penularan Covid-19.
Timbalan Ketua Polis Daerah Ipoh (Operasi), Superintendan Lee Swee Sake berkata, alasan tersebut dikemukakan orang ramai semasa Program Pematuhan dan Pemeriksaan prosedur operasi standard (SOP) yang diadakan di Taman Rekreasi Sultan Abdul Aziz di sini.
Katanya, menerusi program tersebut, pendekatan berbentuk teguran dijalankan bagi mendidik orang ramai agar patuh kepada SOP yang digariskan Majlis Keselamatan Negara ( MKN).
“Sepanjang program hampir sejam ini, kita dapati ada dalam kalangan pengunjung dan peniaga yang tidak patuh kepada SOP terutama dari segi pemakaian pelitup muka dan penjarakan fizikal.

“Alasan mereka tidak memakai pelitup muka dengan betul adalah disebabkan kurang selesa dan tidak biasa. Ini yang kita katakan penghayatan norma baharu, jadi perkara ini perlu diterapkan supaya ia menjadi biasa,” katanya ketika ditemui di sini hari ini.
Menurut beliau, program di lokasi riadah warga Ipoh itu akan dijalankan berterusan selain tumpuan kepada kawasan lain yang sesak dan sering dikunjungi orang awam.
Katanya, menerusi program itu, orang awam diberi teguran kerana selain petugas barisan hadapan, mereka juga memainkan peranan penting dalam mengekang penularan wabak berbahaya itu.
“Sepanjang program dijalankan hari ini, pihak polis dan Pejabat Kesihatan Daerah Kinta mengeluarkan tiga kompaun atas pelbagai kesalahan termasuk merokok di tempat awam,” katanya. – K! ONLINE


Pemandu lori SWM maut tersepit
Oleh KOSMO!

1 November 2020, 8:37 pm
Oleh MASTURAH SURADI
KOTA TINGGI – Seorang pemandu lori pengangkut sampah maut selepas kenderaan dinaiki terbabas dalam kemalangan berlaku di Sungai Sisek Jalan Kota Tinggi-Bandar Tenggara pagi tadi.
Mangsa dikenali sebagai Jaman Ibrahim, 64, meninggal di lokasi kejadian selepas mengalami cedera parah akibat tersepit.
Ketua Balai Bomba Balai Penyelamat (BBP) Kota Tinggi, Azman Jantan berkata pihaknya menerima makluman kejadian itu pada pukul 11.10 pagi sebelum menghantar 16 anggota ke tempat kejadian.
“Kemalangan melibatkan sebuah lori pengangkut sampah milik SWM Corp yang dipercayai telah terbabas. Di mana terdapat seorang mangsa iaitu lelaki dewasa ditempat duduk pemandu telah tersepit dan disahkan meninggal dunia oleh pasukan perubatan.
“Manakala dua lagi mangsa iaitu lelaki dewasa di tempat duduk sebelah pemandu mengalami cedera dihantar ke Hospital Kota Tinggi dengan menggunakan jentera EMRS BBP Kota Tinggi dan ambulans,”katanya dalam satu kenyataan.

Jelasnya mangsa yang meninggal dunia diserahkan kepada pihak polis untuk tindakan lanjut dan operasi ditamatkan pada pukul 12 tengah hari. – K! ONLINE


Pemuda maut elak kemalangan
Oleh KOSMO!

1 November 2020, 7:01 pm
Oleh NOR AZIHAN MD. GHAZALI
SHAH ALAM – Seorang lelaki maut ketika cuba mengelak kemalangan membabitkan dua buah kenderaan di Kilometer 10.7 Lebuh Raya Persekutuan di sini hari ini.
Dalam kejadian pukul 6.16 pagi, B. Vieswwa Ganesh, 30, meninggal dunia di lokasi kejadian akibat parah di kepala.
Ketua Polis Daerah Shah Alam, Asisten Komisioner Baharudin Mat Taib berkata, kejadian berlaku ketika mangsa yang memandu kereta jenis Ford Focus dalam perjalanan ke Klang.
Katanya, setiba di lokasi kejadian didapati sebuah kereta jenis Toyota Camry dipandu lelaki berusia 33 tahun melanggar belakang lori dipandu lelaki 32 tahun dan berhenti di tengah jalan.
“Mangsa yang berada di belakang cuba mengelak namun hilang kawalan dan terbabas ke kiri jalan.

“Akibatnya, Vieswwa Ganesh meninggal dunia di lokasi kejadian selepas parah di bahagian kepala,” katanya dalam kenyataan di sini hari ini.
Jelas Baharudin, dua lagi pemandu bagaimanapun tidak mengalami sebarang kecederaan.
“Mayat mangsa telah dihantar ke Hospital Shah Alam untuk bedah siasat. Kes disiasat mengikut Seksyen 41 (1) Akta Pengangkutan Jalan 1987,” katanya. – K! ONLINE


Ahmad Samsuri jalani pembedahan lutut
Oleh MOHD AZLI ADLAN

1 November 2020, 9:46 pm
KUALA TERENGGANU – Menteri Besar Terenggganu, Datuk Seri Dr. Ahmad Samsuri Mokhtar mengalami kecederaan ligamen lutut akibat terjatuh kerana melakukan aktiviti riadah hari ini.
Setiausaha Politik Menteri Besar Terengganu, Muhyidin Abdul Rashid berkata, Ahmad Samsuri telah dikejarkan ke hospital sebelum menjalani pembedahan lutut di sebuah hospital di bandar raya ini.
“Beliau telah mengalami kecederaan dalaman pada ligamen lutut akibat terseliuh kerana menahan badan daripada jatuh sewaktu melakukan aktiviti riadah.
“Pembedahan telah diselesai dan beliau telah diberi cuti sakit selama enam minggu,” katanya dalam satu kenyataan di sini hari ini.
Muhyiddin berkata, sepanjang tempoh penyembuhan, Ahmad Samsuri telah dinasihatkan doktor yang merawatnya agar mengurangkan pergerakan fizikal.
Begitupun, beliau memberitahu Ahmad Samsuri yang juga Ahli Dewan Undangan Negeri Rhu Rendang akan tetap berusaha menjalankan tangggungjawabnya mentadbir kerajaan negeri termasuk menghadiri Sidang Dewan Undangan Negeri Terengganu tidak lama lagi. – K! ONLINE


Remaja perempuan ditemui mati dipercayai disamun
Oleh MOHD AZLI ADLAN

1 November 2020, 7:39 pm
HULU TERENGGANU – Seorang remaja berusia 19 tahun ditemui mati berlumuran darah dipercayai menjadi mangsa samun di Kampung Lubuk Batu, Telemong di sini hari ini.
Mayat Siti Suria Ismail, 19, ditemui dalam keadaan menyayat hati dengan pergelangan tangan kirinya putus oleh adik bongsunya, Diana Syuhada, 15, pada kira-kira pukul 2.30 petang.
Abang mangsa, Mohd Zaid Asroi, 28, berkata, pada mulanya, Diana Syuhada pelik kakaknya tidak mengambilnya pulang dari sekolah seperti kebiasaan.
“Dia kemudiannya berjalan kaki balik ke rumah yang terletak kira-kira dua kilometer dari sekolah.
“Sebaik tiba, adik bongsu saya nampak mayat Siti Nur Suria tertiarap di ruang tamu berhampiran katil ibunya, Zaini Musa, 55, yang terlantar akibat barah otak sejak tiga bulan lalu,” katanya ketika ditemui Kosmo! di sini semalam.
Sementara itu, Ketua Jabatan Siasatan Jenayah, Asisten Komisioner Mohd. Marzukhi Mohd. Mokhtar berkata, kes disiasat mengikut Seksyen 302 Kanun Keseksaan. – K! ONLINE


Covid-19: 957 kes dilaporkan, pertambahan dua kluster baharu
Oleh KOSMO!

1 November 2020, 7:12 pm
Oleh SITI A’ISYAH SUKAIMI
PUTRAJAYA – Sebanyak 957 kes baharu Covid-19 dilaporkan hari ini menjadikan jumlah kes positif di seluruh negara sebanyak 32,505 kes, dengan kes aktif kebolehjangkitan sebanyak 10,036 kes.
Ketua Pengarah Kesihatan, Tan Sri Dr. Noor Hisham Abdullah berkata, kesemua kes baharu yang dilaporkan melibatkan penularan tempatan sekali gus tiada kes import direkodkan hari ini.
Menurutnya, pada masa sama, sebanyak 972 kes pulih Covid-19 dicatatkan hari ini menjadikan jumlah kes pulih sepenuhnya sebanyak 22,220 kes.
“Selain itu, terdapat 97 kes sedang dirawat di Unit Rawatan Rapi dengan 27 kes memerlukan bantuan pernafasan.
“Tiada pertambahan kes kematian berkaitan Covid-19 hari ini dan jumlah tersebut kekal 249 kes atau 0.8 peratus daripada jumlah keseluruhan kes,” katanya dalam satu kenyataan akhbar di sini hari ini.

Beliau berkata, selain itu, terdapat dua kluster baharu dilaporkan hari ini iaitu Kluster Usaha di daerah Klang dan Petaling, Selangor serta Kluster Tembaga di daerah Timur Laut dan Barat Daya, Pulau Pinang. – K! ONLINE


Dua maut amukan ‘satria pedang’
Oleh KOSMO!

1 November 2020, 9:29 pm
MONTREAL, Kanada- Seorang lelaki memakai kostum satria  pedang Zaman Pertengahan membunuh dua orang dan mencederakan lima yang lain dalam kejadian amuk pada perayaan Halloween di Bandar Raya Quebec, kata polis Kanada harini selepas memberkas suspek.
Serangan berlaku malam semalam di beberapa lokasi di kawasan Old Quebec, berhampiran kawasan tumpuan pelancong Chateau Frontenac dan Dewan Nasional iaitu Parlimen wilayah Quebec, kata polis.
Jurucakap polis Quebec, Etienne Doyon berkata, suspek merupakan seorang lelaki berusia dalam lingkungan 20-an, bersenjatakan pedang dan memakai pakaian Zaman Pertengahan.
“Menurut maklumat awal kami, tiada bukti menunjukkan bahawa suspek bertindak atas sebab lain selain motif peribadi,” katanya.
Tiga saksi dipetik sebagai berkata oleh akhbar Quebec, Le Soleil bahawa penyerang itu menyembelih mangsa pertamanya berhampiran hotel Chateau Frontenac dan terdapat banyak kesan darah.
Lelaki itu kemudian meneruskan perjalanan ke Rue des Remparts di mana mangsa kedua dibunuh sebelum menuju ke kawasan Pelabuhan Lama dan mencederakan sebilangan mangsa lain.

Warga Quebec, Karin Lacoste berkata, dia meuju ke sebuah kedai serbaneka untuk membeli beberapa barangan sekitar jam 11 malam (waktu tempatan) apabila melihat beberapa anggota lengkap bersenjata dan memakai rompi kalis peluru.
“Seorang anggota polis itu memberitahu saya supaya pulang ke rumah kerana ada seorang pembunuh yang merayau mencari mangsanyadan dia telah membunuh orang.
Saya sungguh takut,'” katanya kepada saluran berita LCN
Suspek ditangkap awal pagi semalam susulan gerakan memburunya oleh polis.
Dia kemudian ‘diperiksa’ dan di hantar ke hospital untuk menjalani pemeriksaan sama ada menghidap sakit mental.
Polis masih belum mendedahkan identiti suspek. – AFP


Ibu beri gambaran Neelofa sudah dirisik
Oleh KOSMO!

1 November 2020, 9:08 pm
PETALING JAYA – Spekulasi selebriti dan usahawan popular, Neelofa akan menamatkan zaman bujang dengan penceramah bebas, PU Riz semakin bertiup kencang apabila dia didakwa telah dirisik petang tadi.
Perkara tersebut diperkuatkan dengan perkongsian ibu bekas pengacara MeleTOP itu dalam satu perkongsian menerusi Instagram sebentar tadi.
Menurut Datin Noor Kartini Noor Mohamed, dia bersyukur kerana saat yang ditunggu-tunggu selama ini telah pun tiba kerana dianugerahkan seorang insan istimewa untuk membimbing bidadari kesayangannya iaitu Neelofa.
“Bismillahhirohmanirrohim…Ya Allah Ya Rahman Ya Rahim.. syukur ku padaMu Ya Rabb, saat yang kutunggu-tunggu sudah pun tiba. Kau hadirkan insan istimewa yang bakal membimbing bidadari kesayanganku,” tulis Kartini menerusi status yang turut disertakan gambar bersama Neelofa dan PU Rizz.
Bagaimanapun, Noor Kartini memadam status tersebut kira-kira sejam kemudian dan menggantikannya dengan ikon hati. – K! ONLINE


Bayi perempuan masih hidup disumbat dalam beg
Oleh KOSMO!

1 November 2020, 5:38 pm
Oleh NOOR HASLIZA NUSI
GEORGE TOWN – Penduduk di Blok 47, Paya Terubong di sini gempar dengan penemuan seorang bayi perempuan yang ditinggalkan di atas peti surat aras bawah perumahan itu hari ini.
Bayi yang masih hidup itu ditemui orang awam dalam keadaan dibaluti dengan tuala putih dan disumbat di dalam beg plastik kira-kira pukul 12.45 tengah hari tadi.
Penduduk yang enggan dikenali berkata, kejadian itu disedari selepas salah seorang penghuni di situ ternampak satu objek bergerak di dalam beg selain bahagian kepalanya terbonjol keluar.
“Sebaik menghampiri beg terbabit, bayi itu didapati dalam keadaan masih bernyawa di dalam bungkusan plastik bersama satu lagi beg untuk mendaki.
“Bayi yang masih bertali pusat itu berada dalam keadaan kesejukan dan badannya masih basah seperti baru dilahirkan.

“Penduduk kemudiannya terus memberinya minum susu dan memakaikan lampin pakai buang serta baju sebelum dibawa ke Hospital Pulau Pinang dengan ambulan,” katanya kepada Kosmo! di sini hari ini. – K! ONLINE


PRN Sarawak boleh ditangguh
1 November 2020, 5:21 pm
PETALING JAYA – Pilihan Raya Negeri (PRN) Sarawak boleh ditangguh bagi mengelak tersebarnya wabak Covid-19 seperti yang terjadi semasa PRN Sabah baru-baru ini.
Timbalan Presiden UMNO, Datuk Seri Mohamad Hasan berkata, tempoh matang Dewan Undangan (DUN) Negeri Sarawak ialah 7 Jun 2021.
“Jika kerajaan negeri berkhidmat sehingga tamat tempoh tersebut, PRN akan diadakan 60 hari daripada tarikh matang itu.
“Justeru itu, ia membolehkan PRN untuk diadakan dalam bulan Ogos 2021,” katanya dalam satu kenyataan di laman Facebook hari ini.
Tambahnya, beliau yakin Ketua Menteri Sarawak akan membuat keputusan yang tepat.
“Saya sangat meyakini kebijaksanaan beliau dalam menangani isu tersebut dengan mengambil kira pelbagai dimensi kepentingan umum sebelum membubarkan DUN Sarawak,” ujarnya.

Jelasnya, Malaysia mempunyai Suruhanjaya Pilihan Raya (SPR) yang bebas dan mampu mengendalikan pilihan raya dalam apa jua keadaan mengikut kesesuaian perlembagaan.
“Terpulang kepada pihak SPR untuk membuat keputusan, bagaimana untuk mengendalikan pilihan raya mengikut protokol kesihatan sewaktu pandemik ini.
“Saya percaya SPR berwibawa dalam memastikan proses demokrasi berjalan dengan sebaiknya,” jelasnya – K! ONLINE


Polis Hilir Perak tahan empat pemandu mabuk
Oleh KOSMO!

1 November 2020, 6:46 pm
Oleh ASLIZA MUSA
TELUK INTAN – Polis menahan empat lelaki selepas didapati memandu di bawah pengaruh alkohol dalam Op Mabuk yang dijalankan di Jalan Merbuk di sini hari ini.
Empat lelaki berusia 28 hingga 47 tahun itu ditahan dalam operasi selama tiga jam bermula pukul 12 tengah malam hingga 3 pagi.
Ketua Polis Daerah Hilir Perak, Asisten Komisioner Kamarudin Mat Salleh berkata, kesemua empat lelaki itu dibawa ke Bahagian Siasatan dan Penguatkuasaan Trafik (BSPT) Hilir Perak untuk siasatan di bawah Seksyen 45A (1) Akta Pengangkutan Jalan 1987.
Katanya, sampel darah mereka telah diambil dan akan dihantar ke Jabatan Kimia untuk analisis kandungan alkohol.
“BSPT Hilir Perak akan sentiasa melakukan operasi secara berterusan di kawasan daerah Hilir Perak dan akan mengambil tindakan tegas terhadap mana-mana pemandu atau penunggang yang melanggar undang-undang,” katanya. – K! ONLINE


Yayasan Royal Widad bantu golongan asnaf
Oleh KOSMO!

1 November 2020, 5:30 pm
Oleh ROSLIZA MOHAMED
KOTA BHARU – Dalam memastikan golongan asnaf termasuk pekerja kelab golf di seluruh negara tidak tersisih, Yayasan Royal Widad meneruskan program tanggungjawab sosial korporat (CSR) dengan memperuntukkan antara RM15,000 hingga RM20,000 setahun untuk membantu golongan tersebut
Pemegang Amanah Yayasan Royald Widad, Che Mat Che Ismail berkata, pelbagai program CSR dilaksanakan kepada golongan itu melibatkan pelajar, anak yatim dan peniaga yang dibantu daripada segi kewangan atau peralatan kepada peniaga.
“Sejak yayasan ini ditubuhkan lima tahun, golongan asnaf sudah dibantu termasuk di negeri ini, Perak dan Selangor.
“Kita prihatin dengan nasib golongan asnaf dan pekerja kelab golf dalam kalangan B40 yang memerlukan pertolongan mengikut keperluan. Sumbangan itu juga termasuk menerusi kutipan dana melibatkan ahli kelab golf di negara ini,” katanya.
Beliau berkata kepada pemberita selepas merasmikan Kejohanan Anti Covid-19 di Kelantan Golf And Country Club (KGCC) di Pengkalan Chepa di sini hari ini.

Yayasan Royal Widad turut menyampaikan sumbangan 1,000 cecair pembasmi kuman kepada Hospital Raja Perempuan Zainab II (HRPZ II) dan sumbangan kepada 40 pekerja KGCC.
Ia merupakan sumbangan pertama untuk tahun ini berikutan negara dilanda pandemik Covid-19 dan akan diadakan di Pahang dalam masa terdekat.
Dalam perkembangan lain, Che Mat berkata, Kejohanan Anti Covid-19 itu pertama kali diadakan berikutan pandemik Covid-19 yang turut menekankan prosedur operasi standard (SOP) kepada ahli tersebut sebagai langkah keselamatan umum. – K! ONLINE